open-index/open-wikipedia-markdown huggingface dataset:
নাইনা বালচাভাৰ

**নাইনা বালচাভাৰ আহমেদ** (; জন্ম ১৯৫৯) এগৰাকী ভাৰতীয় অভিনেত্ৰী, মডেল আৰু সৌন্দৰ্য্য প্ৰতিযোগিতাৰ খিতাপধাৰী যিয়ে ফেমিনা মিছ ইণ্ডিয়া ১৯৭৬ৰ বিজয়ী।

## প্ৰাৰম্ভিক জীৱন আৰু প্ৰদৰ্শনী
নাইনা বালচাভাৰৰ জন্ম হৈছিল উত্তৰ প্ৰদেশত৷১৯৭৬ চনত তেওঁ ফেমিনা মিছ ইণ্ডিয়া প্ৰতিযোগিতাত অংশগ্ৰহণ কৰে আৰু অৱশেষত লাভ কৰে বহুল আকাংক্ষিত মুকুট।১৯৭৬ চনৰ মিছ ইউনিভাৰ্ছ আৰু ১৯৭৬ চনৰ মিছ ৱৰ্ল্ড প্ৰতিযোগিতাত ভাৰতক প্ৰতিনিধিত্ব কৰিবলৈ নিযুক্তি লাভ কৰিছিল। কিন্তু বৰ্ণবৈষম্য  নীতি অনুসৰি দক্ষিণ আফ্ৰিকাৰ দুই ধৰণৰ প্ৰৱেশকাৰী - এজন বগা আৰু এজন ক'লা - উপস্থিত থকাৰ প্ৰতিবাদৰ বাবে ১৯৭৬ চনৰ মিছ ৱৰ্ল্ডত প্ৰতিদ্বন্দ্বিতা কৰা নাছিল। সেই বছৰতে তেওঁ মিছ ইউনিভাৰ্ছ প্ৰতিযোগিতাত অংশগ্ৰহণ কৰিছিল যদিও স্থান পোৱা নাছিল।

তেওঁ হ'ল ফেমিনা মিছ ইণ্ডিয়া ইউনিভাৰ্ছ আৰু ফেমিনা মিছ ইণ্ডিয়া ৱৰ্ল্ড দুয়োটা খিতাপ কঢ়িয়াই অনা একমাত্ৰ ফেমিনা মিছ ইণ্ডিয়া বিজয়ী।

## কেৰিয়াৰ
তেওঁ বলীউডৰ ছবিত অভিনয় কৰিছিল। টেলিভিছনৰ ছ’প অপেৰা মানজিলত অভিনয় কৰিছিল। এন ডি তিৱাৰীৰ বিৰুদ্ধে বি এছ পিৰ টিকটত তেওঁ প্ৰতিদ্বন্দ্বিতা কৰিছিল যদিও নিৰ্বাচনত পৰাস্ত হৈছিল।

তেওঁ এগৰাকী গহনা ডিজাইনাৰ ।

## ব্যক্তিগত জীৱন
তেওঁ দুবাৰকৈ বিবাহত বহি‍ছিল, প্ৰথম ১৯ বছৰ বয়সত। পাছত ৰাজনীতিবিদ আৰু ৰিয়েল এষ্টেট ডেভেলপাৰ আকবৰ আহমেদৰ সৈতে বিবাহপাশত আৱদ্ধ হয়। তেওঁৰ প্ৰথম স্বামীৰ নাম আছিল ৰিয়াজ ইছমাইল। তেখেতৰ মাতৃ বেলা চাভেৰ এগৰাকী ভাৰতীয় শাস্ত্ৰীয় গায়িকা আছিল আৰু তেখেতৰ খুড়ী হৈছে ডিস্কো আৰু জেজ কণ্ঠশিল্পী আশা পুথলি৷

## তথ্যসূত্ৰ

শ্ৰেণী:জীৱিত ব্যক্তি
শ্ৰেণী:ভাৰতীয় নাৰী
দেৱদাস (১৯২৮ চনৰ চলচ্চিত্ৰ)

**দেৱদাস** ১৯২৮ চনত মুক্তি পোৱা এখন বাংলা নিৰ্বাক চলচ্চিত্ৰ। শৰৎচন্দ্ৰ চট্টোপাধ্যায়ৰ *[[দেৱদাস]] উপন্যাসৰ* আধাৰত নিৰ্মিত আৰু নৰেশ মিত্ৰৰ পৰিচালনাত নিৰ্মিত এই ছবিখন *[[দেৱদাস|দেৱদাস উপন্যাসৰ]]* প্ৰথমখন চলচ্চিত্ৰ অভিযোজন। পৰিচালক নৰেশ মিত্ৰয়ো এই ছবিখনত অভিনয় কৰিছিল। ইয়াৰ চিত্ৰগ্ৰহণকাৰী আছিল নীতিন বোস। ব্ৰিটিছ ভাৰতৰ কলকাতাত এই ছবিখনৰ দৃশ্যগ্ৰহণ কৰা হৈছিল।

## অভিনেতা-অভিনেত্ৰী
* ফণী বৰ্মা - দেৱদাস
* তাৰকবালা - পাৰ্বতী (পাৰো)
* পাৰুলবালা - চন্দ্ৰমুখী

## সংক্ষিপ্ত কাহিনী
দেৱদাস মুখাৰ্জী বঙালী ব্ৰাহ্মণ জমিদাৰৰ পুত্ৰ। পাৰো বা পাৰ্ব্বতী মধ্যবিত্ত বঙালী পৰিয়ালৰ কন্যা। বঙ্গদেশৰ তালচোনাপুৰ গাঁৱত দুয়ো পৰিয়াল ওচৰ-চুবুৰীয়া। সৰু কালৰ পৰাই দেৱদাস আৰু পাৰো অন্তৰঙ্গ বন্ধু যি পৰবৰ্তী সময়ত প্ৰেমৰ সম্পৰ্কত পৰিণত হয়। বয়সৰ তুলনাত দেৱদাস ডাঙৰ আৰু পাৰো সৰু। বিদ্যালয়ত লিখাপৰাৰ পৰা আৰম্ভ কৰি পুখুৰীত মাছমাৰা সকলো কাম একেলগে কৰিছিল। উন্নত শিক্ষাৰ বাবে দেৱদাস কলকাতাত গমন কৰে। কিছু বছৰ পিছত দেৱদাস নিজ গাঁৱত উভতি আহে। উভতি আহি দেৱদাস অনুভব কৰে যে সৰুকালৰ বন্ধুত্ব বৰ্তমানদিনত প্ৰেমৰ সম্পৰ্কত পৰিনত হৈছে। পাৰোৰ মা দেৱদাসৰ মা হৰিমতিক বিবাহ প্ৰস্তাব দিছিলে যদিও ওচৰ-চুবুৰীয়াৰ লগত বিবাহ সম্পৰ্ক স্থাপন কৰিবলৈ অনিচ্ছা প্ৰকাশ কৰে। পাৰোৰ পৰিয়ালৰ পৰম্পৰানুসাৰে পাত্ৰৰ ঘৰৰ পৰা পণ লোৱা প্ৰথা বহু আগৰ পৰা চলি আহিছিল। সেয়েহে দেৱদাসৰ পৰিয়াল পাৰোক কিনা-বেচা কৰা নিম্ন পৰিয়ালৰ কন্যা বিবেচনা কৰি বিবাহত অসন্মতি প্ৰকাশ কৰে। এই যুক্তিত পাৰ্বতীৰ পিতা নীলকণ্ঠ চক্ৰবৰ্তী অপমানিত বোধ কৰি জমিদাৰৰ ঘৰত পাৰ্বতীৰ বিবাহ দিয়াৰ সিদ্ধান্ত গ্ৰহণ কৰে। পাৰ্বতী এদিন নিশাত দেৱদাসক প্ৰেম নিবেদন কৰি নিজক গ্ৰহণ কৰিবলৈ অনুৰোধ কৰে যদিও দেৱদাসৰ পিতা এই অনুৰোধ প্ৰত্যাখান কৰে। বিভ্ৰান্ত দেৱদাস কলকাতাত পলাইগৈ পাৰ্বতীক চিঠি প্ৰেৰণ কৰি জনায় যে তেওঁৰ এই সম্পৰ্ক চলাবলৈ ইচ্ছা নাই। দেৱদাসৰ কাপুৰুষতাক ধিক্কাৰ জনাই পাৰ্বতী হাতিপোতা গাঁৱৰ ভুবন চৌধুৰী নামৰ জমিদাৰৰ লগত বিবাহৰ বাবে ৰাজি হয়।

কলকাতাত চুন্নিলালৰ সৈতে দেৱদাসৰ মিত্ৰতা হয়। চুন্নিলালৰ মাধ্যমত চন্দ্ৰমুখী নামৰ বেশ্যাৰ লগত দেৱদাসৰ পৰিচয় হয়। তেওঁ দেৱদাসক ভাল পায় যদিও দেৱদাস ঘৃণা কৰিছিল। হতাশাগ্ৰস্ত দেৱদাস সুৰাপান কৰাৰ ফলত অসুস্থ হৈ পৰে। চন্দ্ৰমুখী প্ৰতিদিন সেৱা কৰিছিল যদিও দেৱদাসৰ স্বাস্থ্যৰ চৰম অবনতি ঘটে। মৃত্যু সন্নিকট অনুভব কৰি দেৱদাস শেষবাৰ পাৰোৰ লগত সাক্ষাৎৰ বাবে হাতিপোতা গাঁও অভিমুখে যাত্ৰা কৰে। পাৰোৰ গৃহৰ সম্মুখত উপস্থিত হোৱাৰ লগে লগে দেৱদাসৰ মৃত্যু হয়।

## বাহ্যিক সংযোগ
*দেৱদাস (দ্ব্যৰ্থতা দূৰীকৰণ পৃষ্ঠা)
* SPICE info
* 

## তথ্যসূত্ৰ

শ্ৰেণী:বঙালী চলচ্চিত্ৰ
শ্ৰেণী:নাৰীবাদী
শ্ৰেণী:চলচ্চিত্ৰ
শ্ৰেণী:ভাৰতীয় নাৰীবাদী চলচ্চিত্ৰ
শ্ৰেণী:ভাৰতৰ নাৰী সম্পৰ্কীয় চলচ্চিত্ৰ
শ্ৰেণী:ভাৰতৰ পতিতাবৃত্তি সম্পৰ্কীয় চলচ্চিত্ৰ
গোমতী ছাই

**গোমতী ছাই** (, ২৫ মে' ১৯৭৫) ছত্তীশগড়ৰ এগৰাকী ভাৰতীয় ৰাজনীতিবিদ। ৰায়গড়ৰ পৰা সাংসদ হিচাপে কাৰ্যনিৰ্বাহ কৰাৰ পিছত তেওঁ যশপুৰ জিলাৰ অনুসূচিত জনজাতি জনগোষ্ঠীৰ বাবে সংৰক্ষিত পাথোলগাঁও বিধান সভা সমষ্টিৰ পৰা বিধায়ক হিচাপে নিৰ্বাচিত হয়।
## প্ৰাথমিক জীৱন আৰু শিক্ষা
ছত্তীশগড়ৰ যশপুৰ জিলাৰ কুংকুৰিত গোমতী ছাইয়ে জন্মলাভ কৰিছিল। তেওঁৰ পিতৃৰ নাম শুভ সাৰণ সিং আৰু মাতৃ হৈছে বসন্তী বাই। ১৯৯১ চনত নিৰঞ্জন সাইৰ সৈতে তেওঁ বিবাহপাশত আবদ্ধ হয়। ৰাইপুৰৰ ছত্তীশগড় ৰাজ্যিক মুক্ত বিদ্যালয়ৰ পৰা মুকলি বিদ্যালয়ৰ ধাৰাৰে তেওঁ দ্বাদশ শ্ৰেণীত উত্তীৰ্ণ হয়।

## কৰ্মজীৱন
২০১৯ চনৰ ভাৰতীয় সাধাৰণ নিৰ্বাচনত ভাৰতীয় জনতা পাৰ্টিৰ সদস্য হিচাপে ছত্তীশগড়ৰ ৰায়গড়ৰ পৰা ভাৰতীয় সংসদৰ নিম্ন সদন লোকসভালৈ তেওঁ নিৰ্বাচিত হৈছিল।
## তথ্যসূত্ৰ

শ্ৰেণী:ভাৰতৰ মহিলা সাংসদ
শ্ৰেণী:লোকসভাৰ সাংসদ
তাৰা গোবিন্দ সাপ্ৰে

**তাৰা গোবিন্দ সাপ্ৰে** (১৯১৯–১৯৮১) ভাৰতীয় জাতীয় কংগ্ৰেছৰ এগৰাকী ৰাজনীতিবিদ যি চতুৰ্থ লোকসভাত বম্বে উত্তৰ-পূবক প্ৰতিনিধিত্ব কৰিছিল।
## প্ৰাথমিক জীৱন
আৰ বি গোবিন্দ ৰঘুনাথ বৰভেৰ কন্যা তাৰাৰ জন্ম হৈছিল ১৯১৯ চনৰ ৯ মে'ত বম্বে প্ৰেচিডেন্সিৰ পুনাত৷ তেওঁ ফাৰ্গুচন কলেজত পঢ়িছিল আৰু তাৰ পৰাই তেওঁ কলা শাখাত স্নাতক ডিগ্ৰী লাভ কৰিছিল।
## কৰ্মজীৱন
সাপ্ৰে সৰ্বভাৰতীয় মহিলা সন্মিলনৰ সদস্য আছিল। ভাৰতীয় জাতীয় কংগ্ৰেছৰ ৰাজনীতিবিদ তথা বম্বে উত্তৰ-পূবৰ সংসদ সদস্য ভাতৃ এছ জি বাৰ্ভেৰ হৈও তেওঁ প্ৰচাৰ চলাইছিল। ১৯৬৭ চনত ভ্ৰাতৃৰ হঠাৎ মৃত্যুৰ বাবে উপ-নিৰ্বাচনৰ প্ৰয়োজন হয় আৰু বম্বে প্ৰদেশ কংগ্ৰেছ কমিটীয়ে সমষ্টিটোত সাপ্ৰেক প্ৰক্ষেপ কৰে আৰু পূৰ্বৰ নিৰ্বাচনত দ্বিতীয় স্থান লাভ কৰা ভি কে কৃষ্ণ মেননে নিৰ্দলীয় হিচাপে থিয় দিয়ে।.যিহেতু তেওঁ কেৰালাৰ আছিল, সেয়েহে শিৱসেনাই তেওঁক "বাহিৰৰ মানুহ" বুলি তীব্ৰ বিৰোধিতা কৰিছিল।১৪১,২৫৭টা ভোটৰ বিপৰীতে ১৫৬,৩১৩টা ভোট লাভ কৰি সাপ্ৰে এই আসনখন জয় কৰে আৰু চতুৰ্থ লোকসভাৰ সদস্য হয়।
## ব্যক্তিগত জীৱন
১৯৪০ চনৰ ২৫ মে'ত গোবিন্দ বিঠাল সাপ্ৰেৰ সৈতে তেওঁৰ বিবাহ হয়। তেওঁলোকৰ দুজন পুত্ৰ আৰু এগৰাকী কন্যা সন্তানৰ জন্ম হয়।১৯৮১ চনৰ ১৪ জানুৱাৰীত পুনেত হাৰ্ট এটেকৰ বাবে তেওঁৰ মৃত্যু হয়।
## তথ্যসূত্ৰ

শ্ৰেণী:ভাৰতৰ মহিলা সাংসদ
শ্ৰেণী:লোকসভাৰ সাংসদ
দ্য আননোন ৱাৰ্ল্ড

***দ্য আননোন ৱাৰ্ল্ড*** ২০১১ চনত ভাৰতৰ পৰা নাৰী শিশুহত্যা বা মহিলা ভ্ৰুণহত্যাৰ বিষয়ে নিৰ্মিত এনিমেটেড চলচ্চিত্ৰ। ইয়াৰ পৰিচালক আৰু প্ৰযোজক বৰুণ মেহতা। এইখন চলচ্চিত্ৰ ২০১১ চনত ভাৰতৰ চেন্নাইত অনুষ্ঠিত হোৱা জনসেৱা ঘোষণা চলচ্চিত্ৰ মহোৎসৱতো প্ৰদৰ্শিত হয়।

## পটভূমি
এগৰাকী যুৱতীয়ে ছোৱালী জন্ম দিবলৈ ওলাইছে। মাকৰ গৰ্ভত শিশুটিয়ে নিজৰ পৃথিৱীখন স্থাপন কৰে য’ত তাই খেলা-ধূলা কৰে, নাচি থাকে, দোল খায় আৰু আনন্দৰে ইফালে সিফালে জঁপিয়াই থাকে। বাস্তৱ জগতৰ অজ্ঞাত এখন পৃথিৱী। শিশুটিয়ে তাইৰ বাস্তৱ জগতত আগমনৰ বাবে আনন্দৰে অপেক্ষা কৰি আছে, কিন্তু যেতিয়া তাইৰ পিতৃ-মাতৃয়ে গৰ্ভপাত কৰাৰ সিদ্ধান্ত লয় তেতিয়া সন্তানটোক গৰ্ভৰ ভিতৰতে হত্যা কৰা হয়। শিশুটিয়ে চকুৰ সন্মুখতে তাইৰ পৃথিৱীখন ধ্বংস হোৱাটোহে দেখিব পাৰে।

## অভ্যৰ্থনা
চেন্নাইত অনুষ্ঠিত প্ৰথম জনসেৱা ঘোষণা (পি এছ এ) চলচ্চিত্ৰ মহোৎসৱত প্ৰথমবাৰৰ বাবে প্ৰদৰ্শিত হৈছিল দ্য আননোন ৱাৰ্ল্ড। ইয়াৰ থিম ‘মহিলা ভ্ৰুণহত্যা’ৰ বাবে বিশেষ পুৰস্কাৰ লাভ কৰে। ২০১২ চনত আমেৰিকাৰ ৱেবছাইট Buzzgoo.comৰ দ্বাৰা আয়োজিত আন্তঃৰাষ্ট্ৰীয় চুটি ছবি প্ৰতিযোগিতাত জয়ী হয়।

সমগ্ৰ ভাৰতৰ বহু চহৰত এই ছবিখন প্ৰদৰ্শিত হৈছিল। ছ’চাইটি অৱ এনিমেচন ইন দিল্লী চমুকৈ এছ এ আই ডিয়ে ২০১২ চনত এক বঁটা অনুষ্ঠানত ছবিখনক সন্মান জনাইছিল।আলিগড় চৰকাৰে সামাজিক সংস্থা মানৱ উপকাৰে আয়োজন কৰা এক অনুষ্ঠানতো এই ছবিখনক সন্মান জনাইছিল।

## বাহ্যিক সংযোগ
*

## তথ্যসূত্ৰ

শ্ৰেণী:নাৰীবাদী
শ্ৰেণী:চলচ্চিত্ৰ
শ্ৰেণী:হিন্দী চলচ্চিত্ৰ
শ্ৰেণী:ভাৰতীয় নাৰীবাদী চলচ্চিত্ৰ
শ্ৰেণী:ভাৰতৰ নাৰী সম্পৰ্কীয় চলচ্চিত্ৰ
শৰ্মিলা সৰকাৰ

**শৰ্মিলা সৰকাৰ**(; জন্ম: ১ জানুৱাৰী ১৯৭৯) এগৰাকী ভাৰতীয় ৰাজনীতিবিদ আৰু সংসদ সদস্য। তেওঁ সৰ্বভাৰতীয় তৃণমূল কংগ্ৰেছৰ সদস্য।
## প্ৰাথমিক জীৱন
শৰ্মিলা সৰকাৰৰ জন্ম পশ্চিমবংগৰ পূৰ্ব বৰ্ধমান জিলাৰ কটৱাৰ এটা দৰিদ্ৰ পৰিয়ালত হৈছিল। ১৯৯৫ চনত আগৰদ্বীপ ইউনিয়ন হাইস্কুলৰ পৰা তেওঁ মাধ্যমিক উত্তীৰ্ণ হৈ ১৯৯৭ চনত কাটোৱা কলেজত নামভৰ্তি কৰে। তাৰপিছত আৰ জি কৰ মেডিকেল কলেজৰ পৰা এম বি বি এছ আৰু এম ডিত উত্তীৰ্ণ হৈ কলিকতা মেডিকেল কলেজত কেৰিয়াৰ আৰম্ভ কৰে। বৰ্তমান তেওঁ ডুমডুমত থাকে আৰু কলকাতাৰ কলিকতা ৰাষ্ট্ৰীয় চিকিৎসা মহাবিদ্যালয়ত কৰ্মৰত।
## ৰাজনৈতিক জীৱন
২০২৪ চনৰ ভাৰতীয় সাধাৰণ নিৰ্বাচনত পশ্চিম বংগৰ বৰ্ধমান পূৰ্ব লোকসভা সমষ্টিৰ পৰা সংসদ সদস্য হিচাপে তেওঁ নিৰ্বাচিত হৈছে।
## তথ্যসূত্ৰ
শ্ৰেণী:ভাৰতৰ মহিলা সাংসদ
শ্ৰেণী:লোকসভাৰ সাংসদ
সুশীলা সৰোজ

**সুশীলা সৰোজ** ভাৰতৰ ১৫ সংখ্যক লোকসভাৰ সদস্য। উত্তৰ প্ৰদেশৰ মোহনলালগঞ্জ সমষ্টিক প্ৰতিনিধিত্ব কৰাৰ লগতে তেওঁ সমাজবাদী পাৰ্টি (এছ পি) ৰাজনৈতিক দলৰ সদস্য। মোহনলালগঞ্জ সমষ্টি অনুসূচিত জাতিৰ বাবে সংৰক্ষিত আসন।
## শিক্ষা আৰু নেপথ্য
সুশীলা সৰোজে গোৰখপুৰ, ৰোহিলখণ্ড, কানপুৰ, আৰু লক্ষ্ণৌৰ বিভিন্ন বিশ্ববিদ্যালয়ৰ পৰা এম এ, এল এল বি, আৰু বি এড সম্পূৰ্ণ কৰে। ইয়াৰ পূৰ্বে তেওঁ ত্ৰয়োদশ লোকসভাৰ সদস্য, বিধানসভাৰ সদস্য আৰু উত্তৰ প্ৰদেশৰ ৰাজ্যিক মন্ত্ৰী আছিল।তেওঁ বিৰংগনা উদাদেৱী পাছি স্মাৰক সংগঠনৰ প্ৰতিষ্ঠাপক আৰু অধ্যক্ষ আৰু পাছি ট্ৰাষ্টো প্ৰতিষ্ঠা কৰে।
## পদাধিকাৰসমূহ

## তথ্যসূত্ৰ
শ্ৰেণী:ভাৰতৰ মহিলা সাংসদ
শ্ৰেণী:লোকসভাৰ সাংসদ
মেৰী বেটী ছানী লিয়নি বননা চাহতী হ্যায়

***মেৰী বেটী [[ছানী লিয়নি]] বননা চাহতী হ্যায়*** ২০১৭ চনৰ ভাৰতীয় হিন্দী ভাষাৰ এখন চুটি ছবি যিখনৰ পৰিচালনা আৰু প্ৰযোজক আছিল ৰাম গোপাল বাৰ্মা ছবিখনত অভিনয় কৰিছে নয়না গাংগুলী, মকৰান্দ দেশপাণ্ডে আৰু দিব্যা জগদলেই। 

এই ছবিখনৰ জৰিয়তে চুটি ছবিৰ ক্ষেত্ৰখনত আত্মপ্ৰকাশ কৰিছিল ৰাম গোপাল বাৰ্মাই।     এই চুটি ছবিখন নয়না গাংগুলীয়েও মুখ্য চৰিত্ৰত অভিনয় কৰা প্ৰথম চুটি ছবি।  এই চলচ্চিত্ৰখন ২০১৭ চনৰ ৫ জুনত ইউটিউবত মুক্তি পাইছিল। 

## পটভূমি
এই ছবিখনত এটা পৰিয়ালৰ ড্ৰয়িং ৰূমৰ কথা-বতৰা চিত্ৰিত কৰা হৈছিল য'ত পৰিয়ালটোৰ কন্যা (নয়না গাংগুলীয়ে), পিতৃ (মকৰান্দ দেশপাণ্ডে) আৰু মাতৃ (দিব্য জগদালে)ক ছানী লিয়নিৰ দৰে পৰ্ণ ষ্টাৰ হোৱাৰ উদ্দেশ্যৰ কথা কৈছিল। পিছত যৌনতা, পৰ্ণ ব্যৱসায়, নাৰীৰ শৰীৰ আৰু সমাজক লৈ তৰ্ক-বিতৰ্কৰ মাজেৰে পাৰ হৈ যায়। তেওঁলোকৰ তৰ্কৰ শেষত ছোৱালীজনীয়ে নিজৰ উদ্দেশ্য সলনি কৰা নাছিল। তাই মাকক ক’লে যে তাইৰ কথাবোৰ ভালদৰে শুনি সেইবোৰ অলপ বুজিলে তাই সুখী হ’ব কিয়নো তাইৰ ছোৱালীজনীয়ে ছানি লিয়নৰ দৰে পৰ্ণ ষ্টাৰ হ’ব বিচাৰে। লগতে কয় যে যদি তেওঁ নিজৰ কথা সম্পূৰ্ণৰূপে বুজি পায় তেন্তে ছানি লিয়নৰ দৰে পৰ্ণ ষ্টাৰ নহোৱাৰ বাবে তেওঁ অনুশোচনা কৰিব।

## অভিনয়
*কন্যা হিচাপে নয়না গাংগুলী
*পিতৃ হিচাপে মকৰান্দ দেশপাণ্ডে
*মাতৃ হিচাপে দিব্য জগদলে

## মুক্তি লাভ
২০১৭ চনৰ ৫ জুনত ইউটিউবত মুক্তি লাভ কৰিছিল মেৰী বেটী ছানী লিয়নি বননা চাহতী হ্যায়। 

## অভ্যৰ্থনা আৰু সমালোচনা
*মেৰী বেটী ছানী লিয়নি বননা চাহতী হ্যায়* ছবিখনে ১৫ ঘণ্টাত ইউটিউবত ১৫ লাখ ভিউ অতিক্ৰম কৰিবলৈ সক্ষম হৈছিল। ডেইলী নিউজ এণ্ড এনালাইচিছে ছবিখনক সমালোচনা কৰে কাৰণ পৰ্ণ ষ্টাৰ হোৱাৰ উদ্দেশ্য কোৱাটো দূৰৰ কথা, মধ্যবিত্তীয় পৰিয়ালত পিতৃ-মাতৃৰ সন্মুখত "পৰ্ণ ষ্টাৰ" শব্দটো কোৱাটো সাধাৰণ কথা নহয়। নয়না গাংগুলীৰ অভিনয়কো সমালোচনা কৰে। সমালোচনাৰ মাজতো ই এগৰাকী নাৰীৰ যৌনতাৰ লগত জড়িত কলংক আৰু দ্বৈত মানদণ্ডৰ প্ৰশংসা কৰিছিল, "মানুহে কি ক'ব" নামেৰে তেওঁক দমন কৰা আৰু কথোপকথনত কোনটো বাছি লোৱাৰ অধিকাৰক দানৱীকৰণ কৰিছিল। ফাৰ্ষ্টপোষ্টৰ পৰ্যালোচনাত ইয়াত বৰ্ণনা কৰা হৈছে যে ছবিখনে "নিৰ্লজ্জ সুবিধাবাদ" প্ৰতিফলিত কৰিছে। ছবিখনৰ কথোপকথনকো সমালোচনা কৰে।

## বাহ্যিক সংযোগ
* 

## তথ্যসূত্ৰ

শ্ৰেণী:নাৰীবাদী
শ্ৰেণী:চলচ্চিত্ৰ
শ্ৰেণী:হিন্দী চলচ্চিত্ৰ
শ্ৰেণী:ভাৰতৰ নাৰী সম্পৰ্কীয় চলচ্চিত্ৰ
শ্ৰেণী:ভাৰতীয় নাৰীবাদী চলচ্চিত্ৰ
শ্ৰেণী:পৰ্ণগ্ৰাফি
ৰত্নমালা সাৱনুৰ

**ৰত্নমালা ধৰেশ্বৰ সাৱনুৰ** (, জন্ম-১৯৫০) এগৰাকী ভাৰতীয় ৰাজনীতিবিদ৷ তেওঁ পূৰ্বতে জনতা দল আৰু বৰ্তমান জনতা দল (চেকুলাৰ)ৰ সৈতে জড়িত। একাদশ লোকসভাৰ সদস্য হিচাপে তেওঁ গুজৰাল মন্ত্ৰালয়ত পৰিকল্পনা আৰু ৰূপায়ণৰ ৰাজ্যিক মন্ত্ৰী হিচাপে কাৰ্যনিৰ্বাহ কৰিছিল।
## প্ৰাথমিক জীৱন
১৯৫০ চনৰ ৩ ডিচেম্বৰত কৰ্ণাটকৰ বেলগাম জিলাত সাৱনুৰে জন্মগ্ৰহণ কৰিছিল । তেওঁ শ্ৰী গোপালৰাও মাছাজী পোলৰ কন্যা। কোলহাপুৰৰ এখন আইন মহাবিদ্যালয়ৰ পৰা আইন বিভাগত স্নাতক ডিগ্ৰী লাভ কৰিছে।
## কৰ্মজীৱন
সাৱনুৰ পূৰ্বতে জনতা দলৰ সদস্য আছিল। ১৯৯৬ চনৰ ভাৰতীয় সাধাৰণ নিৰ্বাচনৰ সময়ত তেওঁ অনুসূচিত জাতিৰ বাবে সংৰক্ষিত চিক্কোড়ি আসনৰ পৰা ভাৰতীয় জাতীয় কংগ্ৰেছৰ বি শংকৰাণন্দৰ বিৰুদ্ধে প্ৰতিদ্বন্দ্বিতা কৰে আৰু ১,১২,৭৫৯ টা ভোটৰ ব্যৱধানত তেওঁক পৰাস্ত কৰে।ইয়াৰ পূৰ্বে শংকৰানন্দই একেৰাহে ৯ বাৰকৈ সমষ্টিটোত জয়লাভ কৰিছিল।প্ৰধানমন্ত্ৰী আই.কে. গুজৰালৰ মন্ত্ৰী পৰিষদৰ তেওঁ সদস্য আছিল। কিন্তু ১৯৯৮ চনৰ সাধাৰণ নিৰ্বাচনৰ সময়ত জনতা দলে চিক্কোড়িৰ পৰা আন এজন প্ৰাৰ্থী প্ৰক্ষেপ কৰে।

২০০৪ চনৰ মাৰ্চ মাহত জনতা দল (চেকুলাৰ)ত যোগদান কৰাৰ আগতে ছাৱনুৰ কিছু সময়ৰ বাবে  কংগ্ৰেছৰ সদস্য আছিল।২০০৮ চনৰ কৰ্ণাটক বিধানসভা নিৰ্বাচনৰ পূৰ্বে তেওঁ ভাৰতীয় জনতা পাৰ্টিত যোগদান কৰে।

## ব্যক্তিগত জীৱন
১৯৭৪ চনৰ ১২ মে'ত ধৰেশ্বৰ সাৱনুৰৰ সৈতে তেওঁ বিবাহপাশত আবদ্ধ হয়৷ তেওঁলোকৰ দুগৰাকী কন্যা সন্তান আছে।
## তথ্যসূত্ৰ
শ্ৰেণী:ভাৰতৰ মহিলা সাংসদ
শ্ৰেণী:লোকসভাৰ সাংসদ
যশোধৰা ৰাজে সিন্ধিয়া

**যশোধৰা ৰাজে সিন্ধিয়া** (জন্ম-১৯ জুন ১৯৫৪) এগৰাকী ভাৰতীয় ৰাজনীতিবিদ৷ তেওঁ শিৱৰাজ সিং চৌহানৰ অধীনত মধ্যপ্ৰদেশৰ ক্ৰীড়া আৰু যুৱ কল্যাণ, কাৰিকৰী শিক্ষা, দক্ষতা বিকাশ আৰু নিয়োগ মন্ত্ৰী হিচাপে কাৰ্যনিৰ্বাহ কৰিছিল। মধ্যপ্ৰদেশ চৰকাৰৰ বাণিজ্য, উদ্যোগ আৰু নিয়োগ বিভাগৰো তেওঁ প্ৰাক্তন মন্ত্ৰী। গোৱালিয়ৰৰ মাৰাঠা মহাৰাজা জীৱজীৰাও সিন্ধিয়া আৰু গোৱালিয়াৰৰ প্ৰয়াত ৰাজমাতা বিজয়াৰাজে সিন্ধিয়াৰ তেওঁ কনিষ্ঠ কন্যা। প্ৰথমবাৰৰ বাবে ২০০৭ চনত উপ-নিৰ্বাচনৰ জৰিয়তে গোৱালিয়ৰৰ (লোকসভা সমষ্টি)ৰ পৰা চতুৰ্দশ লোকসভালৈ নিৰ্বাচিত হয় আৰু পুনৰ ২০০৯ চনৰ সাধাৰণ নিৰ্বাচনত নিৰ্বাচিত হয়। ২০১৩ চনৰ পৰা মধ্যপ্ৰদেশৰ শিৱপুৰী সমষ্টিৰ পৰা তেওঁ বিধানসভাৰ সদস্য হয়।

তেওঁ মুম্বাইৰ *দ্য কেথেড্ৰেল* আৰু *জন কনন স্কুল*ত, তাৰ পিছত কোড়াইকানালৰ প্ৰেজেণ্টেচন কনভেণ্টত আৰু শেষৰ ২ বছৰ গোৱালিয়ৰৰ সিন্ধিয়া কন্যা বিদ্যালয়ত তেওঁ মাতৃয়ে প্ৰতিষ্ঠা কৰা স্কুলত শিক্ষা গ্ৰহণ কৰে।
## ৰাজনৈতিক জীৱন

১৯৯৪ চনত ভাৰতলৈ উভতি আহি আনুষ্ঠানিক ৰাজনীতিত সোমাই যশোধৰাই ১৯৯৮ চনত মধ্যপ্ৰদেশ ৰাজ্যিক বিধানসভাৰ নিৰ্বাচনত ভাৰতীয় জনতা পাৰ্টিৰ সদস্য হিচাপে প্ৰতিদ্বন্দ্বিতা কৰে আৰু তাৰ ৫ বছৰৰ পিছত পুনৰবাৰ নিৰ্বাচিত হয়৷ ২০০৩ চনত ৰাজ্যিক বিধানসভাৰ নিৰ্বাচনত দ্বিতীয়বাৰৰ বাবে নিৰ্বাচিত হয়। তেওঁৰ ৰাজ্যিক বিধানসভা দলৰ এগৰাকী সক্ৰিয় সদস্য। তেওঁ মধ্যপ্ৰদেশ চৰকাৰত পৰ্যটন, ক্ৰীড়া আৰু যুৱ কল্যাণৰ কেবিনেট মন্ত্ৰী হিচাপে কাৰ্যনিৰ্বাহ কৰিছিল।২০০৬ চনৰ অক্টোবৰ/নৱেম্বৰ মাহত যশোধৰাই এক ধৰণৰ বিতৰ্কৰ সৃষ্টি কৰিছিল যেতিয়া তেওঁ বিজেপিক এখন জাননী জাৰি কৰিছিল যে তেওঁক আনুষ্ঠানিকভাৱে "শ্ৰীমন্ত" বুলি সম্বোধন কৰা হ'ব যাৰ অৰ্থ হৈছে *আপোনাৰ মহামহিম*।

২০০৭ চনৰ মাৰ্চ মাহৰ আৰম্ভণিতে অনুষ্ঠিত হ’বলগীয়া উপ-নিৰ্বাচনত মধ্যপ্ৰদেশৰ গোৱালিয়ৰৰ পৰা দলটোৰ প্ৰাৰ্থী হিচাপে মনোনীত হৈছে। ২০০৭ চনৰ ১১ মাৰ্চ দেওবাৰে বিজেপিৰ যশোধৰা ৰাজে সিন্ধিয়াক গোৱালিয়ৰৰ লোকসভাৰ আসনলৈ নিৰ্বাচিত ঘোষণা কৰা হয়। নিকটতম কংগ্ৰেছ প্ৰতিদ্বন্দ্বী অশোক সিঙক তেওঁ ৩৫ হাজাৰৰো অধিক ভোটত পৰাস্ত কৰে। ২০১৩ চনৰ ৮ ডিচেম্বৰত শিৱপুৰীত বিধানসভাৰ নিৰ্বাচনত ৭৬,৩৩০ টা ভোট লাভ কৰি জয়ী হয়। পুনৰ ২০১৮ চনত শিৱপুৰী বিধান সভা সমষ্টিৰ পৰা ২৪,২৮২ ভোট লাভ কৰি জয়ী হয়।
## তথ্যসূত্ৰ
শ্ৰেণী:ভাৰতৰ মহিলা সাংসদ
শ্ৰেণী:লোকসভাৰ সাংসদ
ৰিনাট সন্ধু

**ৰিনাট সন্ধু** ( ; জন্ম: ৭ জুন ১৯৬৪)  এগৰাকী অৱসৰপ্ৰাপ্ত ভাৰতীয় কূটনীতিবিদ আৰু নেদাৰলেণ্ডত ভাৰতৰ প্ৰাক্তন ৰাষ্ট্ৰদূত। ইয়াৰ পূৰ্বে তেওঁ বৈদেশিক পৰিক্ৰমা মন্ত্ৰালয়ৰ সচিব পশ্চিম হিচাপে আৰু ইটালী আৰু ছান মেৰিনোত ভাৰতীয় ৰাষ্ট্ৰদূত হিচাপে কাৰ্যনিৰ্বাহ কৰিছিল। 

## ব্যক্তিগত জীৱন
সন্ধুৱে দিল্লী স্কুল অৱ ইকনমিক্সৰ পৰা অৰ্থনীতিত স্নাতকোত্তৰ ডিগ্ৰী লাভ কৰিছিল। আমেৰিকাত ভাৰতৰ ৰাষ্ট্ৰদূত হিচাপে কাৰ্যনিৰ্বাহ কৰা তৰণজিৎ সিং সন্ধুৰ সৈতে তেওঁৰ বিবাহ পাশত আৱদ্ধ হয়। তেওঁলোকৰ দুটা সন্তান আছে। 

## কৰ্ম জীৱন
১৯৮৯ চনৰ আগষ্ট মাহত ৰিনাট সন্ধুৱে ভাৰতীয় বৈদেশিক সেৱাত নিযুক্তি লাভ কৰিছিল। ইয়াৰ পিছত তেওঁ যথাক্ৰমে মস্কো, কিয়ভ, ৱাশ্বিংটন, ডি.চি., কলম্বো, নিউয়ৰ্ক আৰু জেনেভাত ভাৰতীয় মিছনত সেৱা আগবঢ়াইছিল। নতুন দিল্লীৰ বৈদেশিক পৰিক্ৰমা মন্ত্ৰালয়তো কাম কৰি বিনিয়োগ আৰু বাণিজ্য প্ৰচাৰ, প্ৰকল্প, পূব ইউৰোপ আৰু শ্ৰীলংকাৰ ডেস্ক সমূহ পৰিচাতিত কৰিছিল।

২০১১ চনৰ পৰা ২০১৪ চনলৈকে জেনেভাত থকা বিশ্ব বাণিজ্য সংস্থাত ভাৰতৰ উপ-স্থায়ী প্ৰতিনিধি হিচাবে কাৰ্য্য নিৰ্বাহ কৰিছিল। ২০১৪ চনৰ পৰা ২০১৭ চনলৈকে তেওঁ ৱাশ্বিংটন ডি.চি.ত সেৱা আগবঢ়াইছিল।

পূৰ্বৰ ভাৰত-প্ৰশান্ত মহাসাগৰীয় আৰু দক্ষিণ বিভাগকে ধৰি এম ই এ ত নতুন ওচেনিয়া উলম্বৰ প্ৰথম অতিৰিক্ত সচিব হিচাপে সন্ধুক নিযুক্তি দিয়া হয়।  ইয়াৰ পিছত তেওঁ পশ্চিম বিভাগৰ সচিব হয় আৰু ২০২২ চনৰ ফেব্ৰুৱাৰী পৰ্যন্ত এই পদত কৰ্মৰত আছিল। হলৈকে তেওঁলোকৰ সেৱা আগবঢ়ায়।

## তথ্য সূত্ৰ
বীৰঝৰা কন্যা মহাবিদ্যালয়, বঙাইগাঁও

**বীৰঝৰা কন্যা মহাবিদ্যালয়** হৈছে ভাৰতৰ উত্তৰ-পূৰ্বাঞ্চল অসমৰ বঙাইগাঁও জিলাৰ মহিলাৰ উচ্চ শিক্ষানুষ্ঠান আৰু কৃষ্ণকান্ত সন্দিকৈ ৰাজ্যিক মুক্ত বিশ্ববিদ্যালয় (KKSHOU)ৰ অধীনত সকলোৰে বাবে মুকলি অধ্যয়ন কেন্দ্ৰ। নামনি অসমৰ এক গুৰুত্বপূৰ্ণ বাণিজ্যিক চহৰ বঙাইগাঁও চহৰৰ মাজমজিয়াত অৱস্থিত এই মহাবিদ্যালয়খনে শিক্ষাৰ্থীৰ সৰ্বাংগীন উন্নয়নৰ বাবে এক অনন্য আৰু আদৰ্শ শৈক্ষিক পৰিৱেশৰ সৃষ্টি কৰিছে।

## ইতিহাস
১৯৯৩ চনত বীৰঝৰা কন্যা মহাবিদ্যালয় প্ৰতিষ্ঠা কৰা হয়। ৫০ গৰাকী ছাত্ৰ-ছাত্ৰী আৰু ৭ গৰাকী শিক্ষকৰ সৈতে যাত্ৰা আৰম্ভ কৰা মহাবিদ্যালয়খনে আজি এক ইনষ্টিটিউট ডু এক্সেলেন্সলৈ গঢ় লৈ উঠিছে। আৰম্ভণিৰে পৰাই এই প্ৰতিষ্ঠানটোৱে ৰাষ্ট্ৰৰ জ্ঞান আৰু প্ৰজ্ঞাৰ ক্ষেত্ৰত নতুন প্ৰভাতৰ সূচনা কৰিবলৈ অশেষ প্ৰচেষ্টা চলাই আহিছে।

## পাঠ্যক্ৰম
বৰ্তমান মহাবিদ্যালয়খনে কৃষ্ণকান্ত সন্দিকৈ ৰাজ্যিক মুক্ত বিশ্ববিদ্যালয়ৰ অধীনত BBA, BMC, DLEd. আদি বিভিন্ন পাঠ্যক্ৰমৰ লগতে ক্ৰমে AHSEC আৰু গুৱাহাটী বিশ্ববিদ্যালয়ৰ অধীনত উচ্চতৰ মাধ্যমিক আৰু ডিগ্ৰী (কলা) আৰু স্নাতক (ডিগ্ৰী) পাঠ্যক্ৰম অধ্যয়ন কেন্দ্ৰ হিচাপে আগবঢ়ায়।

বিষয়সমূহ:
*অৰ্থনীতি
*ইতিহাস
*শিক্ষা
*ৰাজনীতি বিজ্ঞান
*পৰিসংখ্যা
*গণিত
*ঐচ্ছিক অসমীয়া
*তৰ্কশাস্ত্ৰ আৰু দৰ্শন

## তথ্যসূত্ৰ

শ্ৰেণী:নাৰী শিক্ষা
শ্ৰেণী:শিক্ষা
শ্ৰেণী:অসম
শ্ৰেণী:অসমৰ মহাবিদ্যালয়
শ্ৰেণী:বঙাইগাঁও জিলা
ছী-উল্ফ (ৰোমৰ শ্ৰুতিকথা)

**ছী-উল্ফ** (ইংৰাজী: She-Wolf, লেটিন ভাষাত লুপা (lupa)) ৰোমৰ প্ৰাচীন শ্ৰুতিকথাত বৰ্ণিত এজনী মাইকী ইটালীয়ান কুকুৰনেছীয়া বাঘ৷ আলবা লংগাৰ ৰজা আমুলিয়াছৰ আদেশ অনুসৰি যমজ সন্তান ৰোমুলাছ আৰু ৰেমুছক বনত এৰি দিয়াৰ পিছত ছী-উল্ফে তেওঁলোকক স্তনপান কৰাইছিল আৰু আশ্ৰয় দিছিল। তাই লুপাৰকেল নামেৰে জনাজাত নিজৰ গুহাত কেঁচুৱাদুটিক যত্ন লৈছিল৷ পৰৱৰ্তী সময়ত সিহঁতক এজন ভেড়াৰখীয়া ফাউষ্টুলাছে আৱিষ্কাৰ কৰিছিল। পিছলৈ ৰোমুলাছ ৰোমৰ প্ৰতিষ্ঠাপক আৰু প্ৰথম ৰজা হৈছিল আৰু দুয়োজন যমজ সন্তানেই আজিৰ ৰোমৰ প্ৰতিষ্ঠাপক হিচাপে নতুন ইতিহাসৰ পাতনি মেলিছিল। যমজ সন্তানক স্তনপান কৰাই থকা ছী-উল্ফৰ ছবিখন প্ৰাচীন কালৰ পৰাই ৰোমৰ প্ৰতীক আৰু প্ৰাচীন পৌৰাণিক কাহিনীৰ অন্যতম চিনাকি প্ৰতীক।

## উৎপত্তি
ইটালীৰ প্ৰাচীন জনগোষ্ঠীৰ জগতত কুকুৰ নেছীয়া বাঘে বিশেষ স্থান লাভ কৰিছিল বুলি প্ৰমাণ পোৱা গৈছে। এটা কিংবদন্তি অনুসৰি হিৰ্পিনি লোকসকলে যেতিয়া তেওঁলোকৰ প্ৰথম উপনিবেশ সন্ধান কৰিছিল, তেতিয়া তেওঁলোকক এটা কুকুৰ নেছীয়া বাঘে বাট দেখুৱাই নিৰ্দিষ্ট স্থানলৈ লৈ গৈছিল। লুপাৰ্কেলৰ কাহিনীতো যমজ সন্তানৰ কাহিনী এটা কেন্দ্ৰীয় বিষয় আৰু সম্ভৱতঃ এই কাহিনীটো তেওঁলোকৰ কাহিনীতকৈও আগৰ কাহিনী। ৰোমান দেৱতা মাৰ্চৰ বাবেও কুকুৰ নেছীয়া বাঘ এটা পবিত্ৰ প্ৰাণী। প্ৰাচীন ৰোমান উৎসৱ লুপাৰকেলিয়াৰ সৈতে ইয়াৰ সম্পৰ্কক লৈ বিতৰ্ক চলি আছে।

গ্ৰীক শ্ৰুতিকথাত এপ'ল'ৰ মাতৃ লেট'ৱে হীৰাৰ পৰা পৰিত্ৰান পাবলৈ তেওঁক ছী-উল্ফ হিচাপে জন্ম দিছিল বুলি কোৱা হয়।

## তথ্য সংগ্ৰহ

শ্ৰেণী:ৰোমান শ্ৰুতিকথা
পাৰিপাৰ্শ্বিক কবিতা

**পাৰিপাৰ্শ্বিক কবিতা** (২০২৩, ইংৰাজী: *Pariparshik Kabita*) অসমীয়া পাৰিপাৰ্শ্বিক কবিতাৰ এখন সংকলন। সংকলনখনৰ সম্পাদক কবি, অনুবাদক আৰু লেখক প্ৰকল্প ৰঞ্জন ভাগৱতী। 

## বিৱৰণ
সংকলনটিৰ আগকথা লিখিছে সমালোচক আনন্দ বৰমুদৈয়ে। অসমৰ ঊনষাঠিগৰাকী কবিৰ ডেৰশৰো অধিক পাৰিপাৰ্শ্বিক কবিতা সংকলনটোত সন্নিৱিষ্ট হৈছে। সমালোচক বৰমুদৈয়ে আগকথাত কৈছে-- "এই কবিতাৰ সংকলনখনে সাম্প্ৰতিক অসমীয়া কবিতাই কেঁকুৰী এটা ঘূৰাৰ ইংগিত দিছে।" সংকলনটিত সমালোচক মৃদুল বৰদলৈৰ 'Situating the Environmental Turn in Contemporary Assamese Poetry' শীৰ্ষক এটি ইংৰাজী লেখাও সন্নিৱিষ্ট হৈছে।

*[[সাতসৰী (আলোচনী)|সাতসৰী]]* আলোচনীত প্ৰকাশিত এটা প্ৰবন্ধত কিতাপখনৰ বিষয়ে জ্যোতিষ্মান দাসে কৈছে, "*পাৰিপাৰ্শ্বিক কবিতা* (২০২৩) সংকলনটোৱে বিগত বৰ্ষত প্ৰকাশিত অসমীয়া গ্ৰন্থৰ তালিকাত গুৰুত্বপূৰ্ণ স্থান অধিকাৰ কৰাৰ লগতে আমাৰ মুলুকত কবিতা সম্পৰ্কীয় চিন্তা-চৰ্চা আৰু অনুশীলনৰ সুকীয়া বাট এটিও মসৃণকৈ কাটি দিলে।"

## তথ্যসূত্ৰ

শ্ৰেণী:অসমীয়া গ্ৰন্থ
শ্ৰেণী:কবিতা
শ্ৰেণী:পাৰিপাৰ্শ্বিক কবিতা
__FORCETOC__
কমলজিৎ ছেহৰাৱট

**কমলজিৎ ছেহৰাৱট** (; জন্ম: ২৯ ছেপ্টেম্বৰ ১৯৭২) এগৰাকী ভাৰতীয় ৰাজনীতিবিদ আৰু সমাজ কৰ্মী। তেওঁ পশ্চিম দিল্লীৰ পৰা লোকসভাৰ সদস্য হিচাপে কাৰ্যনিৰ্বাহ কৰিছে৷
## ৰাজনৈতিক জীৱন
২০০৭ চনত নাজফগড়ত বিজেপিৰ জিলা উপ সভাপতিৰ ভূমিকা গ্ৰহণ কৰা ছেহৰাৱাটে ২০০৮ চনত মাটিয়ালা বিধানসভা সমষ্টিৰ পৰা বিধায়ক নিৰ্বাচনত প্ৰতিদ্বন্দ্বিতা কৰিছিল যদিও ভাৰতীয় জাতীয় কংগ্ৰেছৰ সুমেশ শোকীনৰ হাতত ৬৬২৯ টা ভোটত পৰাস্ত হৈছিল। ২০০৯ চনৰ পৰা ২০১৪ চনলৈ দিল্লী প্ৰদেশ বিজেপিৰ সম্পাদিকা হিচাপে তেওঁ কাৰ্যনিৰ্বাহ কৰিছিল। ২০১৪ চনৰ পৰা ২০১৬ চনলৈকে বিজেপি দিল্লী মহিলা মৰ্চাৰ সভাপতি পদত তেওঁ অধিষ্ঠিত হয়৷

২০১৪ চনত দক্ষিণ দিল্লী পৌৰ নিগমৰ মেয়ৰৰ বাবে মনোনীত হৈ নিৰ্বাচিত হয়। ২০১৬ চনৰ পৰা ২০১৭ চনৰ ভিতৰত ছেহৰাৱাট দিল্লীৰ বিজেপিৰ উপ-সভাপতি আছিল২০২২ চনত ছেহৰাৱাটে দ্বাৰকা বি ৱাৰ্ডৰ পৰা কাউন্সিলাৰ নিৰ্বাচনত জয়ী হয়।

ছেহৰাৱাটে ২০১৬ চনৰ পৰা ২০১৭ চনলৈকে বিজেপিৰ দিল্লী ৰাজ্যৰ উপ-সভাপতি হিচাপে কাৰ্যনিৰ্বাহ কৰিছিল, দলৰ কৌশলগত পৰিকল্পনা আৰু প্ৰচাৰ প্ৰচেষ্টাত অৰিহণা যোগাইছিল।ইয়াৰ পিছত ২০১৮ চনত তেওঁ স্থায়ী সমিতিৰ সদস্য হিচাপে নিৰ্বাচিত হয়।

২০২৪ চনৰ লোকসভা নিৰ্বাচনত ছেহৰাৱাটক পশ্চিম দিল্লীৰ বিজেপিৰ প্ৰাৰ্থী হিচাপে নিৰ্বাচিত কৰা হৈছিল।
## ৰাজনৈতিক অৱদান আৰু পদক্ষেপ
ছেহৰাৱাটে মহিলা সবলীকৰণৰ পোষকতাত সক্ৰিয়ভাৱে জড়িত হৈ আহিছে আৰু সমাজত মহিলাৰ মৰ্যাদা উন্নত কৰাৰ লক্ষ্যৰে বিভিন্ন অভিযান আৰু কাৰ্যসূচীৰ নেতৃত্ব দিছে।  বিজেপি দিল্লী মহিলা মৰ্চাৰ সভানেত্ৰী হিচাপে কাৰ্যনিৰ্বাহ কৰি তেওঁ ৰাজনীতিত মহিলাসকলৰ সক্ৰিয়তা বৃদ্ধি আৰু বিভিন্ন স্তৰৰ শাসন ব্যৱস্থাত তেওঁলোকৰ প্ৰতিনিধিত্ব নিশ্চিত কৰাত মনোনিৱেশ কৰিছিল।

দক্ষিণ দিল্লী পৌৰ নিগমৰ মেয়ৰ হিচাপে ছেহৰাৱাটে নাগৰিক আন্তঃগাঁথনি আৰু সেৱাসমূহ বৃদ্ধিৰ ওপৰত গুৰুত্ব আৰোপ কৰি কেইবাটাও পদক্ষেপ আৰম্ভ কৰে।ইয়াৰ ভিতৰত আছিল পৰিষ্কাৰ-পৰিচ্ছন্নতাৰ অভিযান, আৱৰ্জনা ব্যৱস্থাপনা কাৰ্যসূচী আৰু চহৰখনক সৌন্দৰ্য্যবৰ্ধন কৰাৰ লক্ষ্যৰে প্ৰকল্প৷ এই সকলোবোৰৰ লক্ষ্য আছিল বাসিন্দাসকলৰ সামগ্ৰিক জীৱনৰ মান উন্নত কৰা। ইয়াৰ উপৰি তেওঁ উদ্যান, বিনোদনৰ সুবিধা আৰু সেউজীয়া স্থানৰ উন্নয়নৰ ওপৰত গুৰুত্ব আৰোপ কৰিছিল যাতে সুস্থ আৰু অধিক বহনক্ষম নগৰীয়া পৰিৱেশ গঢ়ি তোলা হয়।

বিজেপিৰ দিল্লী ৰাজ্যৰ উপ-সভাপতি হিচাপে ছেহৰাৱাটে দলৰ নিৰ্বাচনী কৌশল প্ৰণয়ন আৰু কাৰ্যকৰী কৰা, সমৰ্থন সংগ্ৰহ কৰা আৰু তৃণমূল পৰ্যায়ৰ নেটৱৰ্ক সম্প্ৰসাৰণত উল্লেখযোগ্য ভূমিকা পালন কৰিছিল।
## ব্যক্তিগত জীৱন
ৰাজ কুমাৰ ছেহৰাৱতৰ সৈতে তেওঁৰ বিবাহ সম্পন্ন হয়।
## তথ্যসূত্ৰ

শ্ৰেণী:লোকসভাৰ সাংসদ
শ্ৰেণী:ভাৰতৰ মহিলা সাংসদ
শ্ৰেণী:জীৱিত ব্যক্তি
এঞ্জেলা ডেভিছ

**এঞ্জেলা ইভ'ন ডেভিছ** (জন্ম ২৬ জানুৱাৰী, ১৯৪৪) এগৰাকী  আমেৰিকান ৰাজনৈতিক সক্ৰিয়তাবাদী, দাৰ্শনিক, শিক্ষাবিদ আৰু লেখিকা। তেওঁ কেলিফ'ৰ্ণিয়া বিশ্ববিদ্যালয়, চান্তা ক্ৰুজৰ নাৰীবাদী অধ্যয়ন আৰু চেতনাৰ ইতিহাস  বিভাগৰ সন্মানীয় প্ৰফেছৰ এমেৰিটা।(৩) ডেভিছ কমিউনিষ্ট পাৰ্টি ইউ.এছ.এ.ৰ দীৰ্ঘদিনীয়া সদস্য আছিল আৰু গণতন্ত্ৰ আৰু সমাজবাদৰ বাবে কৰেছপণ্ডেন্স কমিটিৰ প্ৰতিষ্ঠাতা সদস্য। তেওঁ কাৰাগাৰ উচ্ছেদ আন্দোলন, নাৰীবাদ আৰু বৰ্ণবৈষম্যৰ ন্যায়ৰ ক্ষেত্ৰত বিশেষভাৱে জড়িত।

ডেভিছৰ জন্ম বাৰ্মিংহাম, আলাবামাত হৈছিল। তেওঁ ব্ৰেণ্ডাইছ বিশ্ববিদ্যালয়আৰু ফ্ৰাংকফৰ্ট বিশ্ববিদ্যালয়ত অধ্যয়ন কৰিছিল, য'ত তেওঁ বামপন্থী ৰাজনীতিত অধিক জড়িত হৈছিল। তেওঁ কেলিফ'ৰ্ণিয়া বিশ্ববিদ্যালয়, ছান ডিয়েগ'ত স্নাতকোত্তৰ ডিগ্ৰী অৰ্জন কৰে আৰু তাৰ পিছত পূব জাৰ্মানীলৈ গৈ বাৰ্লিন বিশ্ববিদ্যালয়ত পিএইচ.ডি.ৰ কিছু অংশ সম্পূৰ্ণ কৰে। যুক্তৰাষ্ট্ৰলৈ উভতি অহাৰ পিছত, তেওঁ কমিউনিষ্ট পাৰ্টি ইউ.এছ.এ.ত যোগদান কৰে আৰু দ্বিতীয় ঢৌৰ নাৰীবাদী আন্দোলন আৰু ভিয়েটনাম যুদ্ধৰ বিৰুদ্ধে আন্দোলনত অংশগ্ৰহণ কৰে।

১৯৬৯ চনত, ডেভিছক কেলিফ'ৰ্ণিয়া বিশ্ববিদ্যালয়, লছ এঞ্জেলছৰ দাৰ্শনিক বিভাগত সহকাৰী প্ৰফেছৰ হিচাপে নিযুক্তি দিয়া হয়। তেওঁৰ কমিউনিষ্ট পাৰ্টিৰ সদস্যপদৰ বাবে বিশ্ববিদ্যালয়ৰ শাসন ব'ৰ্ডে তেওঁক চাকৰিৰ পৰা বৰখাস্ত কৰে, কিন্তু আদালতে সেই নিৰ্দেশক অবৈধ ঘোষণা কৰে। ১৯৭০ চনত, মাৰিন কাউণ্টি, কেলিফ'ৰ্ণিয়াত এখন আদালত কক্ষত হোৱা সশস্ত্ৰ আক্ৰমণত তেওঁৰ বন্দুক ব্যৱহৃত হৈছিল আৰু ঘটনাটোত  চাৰিজন লোক নিহত হৈছিল। তেওঁক তিনিটা গুৰুতৰ অপৰাধৰ অভিযোগত অভিযুক্ত কৰি এবছৰৰো অধিক কাল কাৰাগাৰত ৰখা হৈছিল, কিন্তু ১৯৭২ চনত সকলো  অভিযোগৰ পৰা মুক্তি দিয়া হয়।

১৯৮০ আৰু ১৯৮৪ চনত, ডেভিছ কমিউনিষ্ট পাৰ্টিৰ উপ-ৰাষ্ট্ৰপতি পদৰ প্ৰাৰ্থী আছিল। ১৯৯৭ চনত, তেওঁ 'ক্ৰিটিকেল ৰেছিষ্টেন্স' নামৰ সংগঠনটোৰ সহ-প্ৰতিষ্ঠাতা হয়, যিয়ে কাৰাগাৰ-শিল্প কমপ্লেক্স উচ্ছেদৰ বাবে কাম কৰে। ১৯৯১ চনত, তেওঁ কমিউনিষ্ট পাৰ্টি ত্যাগ কৰি ডেম'ক্ৰেচি আৰু ছ'চিয়েলিজমৰ বাবে কৰেছপণ্ডেন্স কমিটিস প্ৰতিষ্ঠা কৰে। সেই বছৰে, তেওঁ কেলিফ'ৰ্ণিয়া বিশ্ববিদ্যালয়, চান্তা ক্ৰুজৰ নাৰীবাদী অধ্যয়ন বিভাগত যোগদান কৰে আৰু ২০০৮ চনত অৱসৰ গ্ৰহণ কৰে।

ডেভিছে বিভিন্ন সন্মান লাভ কৰিছে, যেনে ছোভিয়েট ইউনিয়নৰ লেনিন শান্তি পুৰস্কাৰ আৰু ৰাষ্ট্ৰীয় মহিলাৰ  হল অৱ ফেমত অন্তৰ্ভুক্তি।[  ৰাজনৈতিক হিংসাক সমৰ্থন কৰাৰ অভিযোগ  আৰু ছোভিয়েট ইউনিয়নৰ প্ৰতি থকা সমৰ্থনৰ বাবে তেওঁ বিতৰ্কিত ব্যক্তিত্ব হিচাপে পৰিগণিত হৈছে। ২০২০ চনত, টাইম মেগাজিনৰ "১০০ উইমেন অৱ দ্য ইয়াৰ" সংস্কৰণত তেওঁক ১৯৭১ চনৰ "উইমেন অৱ দ্য ইয়াৰ" হিচাপে তালিকাভুক্ত কৰা হয়।৬ সেই বছৰে, তেওঁ টাইমৰ বিশ্বৰ ১০০ জন প্ৰভাৱশালী ব্যক্তিৰ তালিকাতো অন্তৰ্ভুক্ত হয়।

ডেভিছৰ ৰাজনৈতিক সক্ৰিয়তা, কাৰাগাৰ উচ্ছেদ আন্দোলন, আৰু নাৰীবাদৰ ক্ষেত্ৰত তেওঁৰ অৱদানৰ বাবে তেওঁ বিশ্বব্যাপী স্বীকৃতি লাভ কৰিছে। তেওঁৰ জীৱন আৰু কৰ্মই সামাজিক ন্যায় আৰু সমতাৰ বাবে সংগ্ৰাম কৰা লোকসকলৰ বাবে অনুপ্ৰেৰণা হিচাপে কাম কৰিছে।
## তথ্য সংগ্ৰহ

শ্ৰেণী:কুৰি শতিকাৰ আমেৰিকান ৰাজনীতিবিদ
শ্ৰেণী:কুৰি শতিকাৰ আমেৰিকান দাৰ্শনিক
শ্ৰেণী:আমেৰিকান নাৰীবাদী লেখক
শ্ৰেণী:জীৱিত ব্যক্তি
শ্ৰেণী:একৈশ শতিকাৰ আমেৰিকান ৰাজনীতিবিদ
শ্ৰেণী:একৈশ শতিকাৰ আমেৰিকান দাৰ্শনিক
অ′ন′চেণ্টৰ

**অ′ন′চেণ্টৰ** (লেটিন: onocentaurus, প্ৰাচীন গ্ৰীক ভাষা: Ὀνοκένταυρος, ৰোমানীকৃত: Onokéntauros, আক্ষৰিক অৰ্থ. 'গাধ অশ্বনৰ') প্ৰাচীন লোককথা আৰু মধ্যযুগীয় পশু সম্পৰ্কীয় লিখিত দস্তাবেজত বৰ্ণনা কৰা এবিধ কিংবদন্তিমূলক জীৱ।

## বিৱৰমন
অ′ন′চেণ্টৰ হৈছে গ্ৰীক পৌৰাণিক কাহিনীৰ কিংবদন্তিমূলক জীৱ অশ্বনৰৰ দৰেই এবিধ জীৱ, কিন্তু ই আংশিক-মানুহ আৰু আংশিক-গাধৰ এটা মিশ্ৰিত ৰূপ। ইয়াৰ অশ্বনৰৰ দৰে চাৰিটা ভৰি নাথাকে প্ৰায়ে মাত্ৰ দুটা ভৰিৰে চিত্ৰিত কৰা হয় আৰু কিছুমান শিল্পকৰ্মত ইয়াৰ শৰীৰৰ গাধ অংশত আগৰ ভৰি নথকাকৈ চিত্ৰিত কৰা হয়। বহুতো সীমাবদ্ধ সত্তাৰ দৰেই অ′ন′চেণ্টৰৰ প্ৰকৃতিও ইয়াৰ মানুহ আৰু জন্তুৰ উপাদানসমূহৰ মাজত সংঘাতৰ সৃষ্টি হোৱা দেখা যায়।

ক্ল’ডিয়াছ এলিয়ানছৰ “ডি নেচুৰা এনিমেলিয়াম”ত উদ্ধৃত থকা অনুসৰি দ্বিতীয় টলেমি ফিলাডেলফাছৰ ৰাজত্বকালত পাইথাগোৰাছ নামৰ এজন বিষয়াই প্ৰথম অ′ন′চেণ্টৰৰ উল্লেখ কৰিছিল। এলিয়ানে ইয়াৰ নাৰী ৰূপৰ বৰ্ণনাৰ বাবে অ′ন′কেণ্টৰা (onokentaura) শব্দটো ব্যৱহাৰ কৰিছিল। তেওঁ অ′ন′চেণ্টৰক এইদৰে ব্যাখ্যা কৰিছিল: "ইয়াৰ শৰীৰটো গাধৰ দৰে, ইয়াৰ ৰং ছাই বৰণীয়া কিন্তু তলত ফালে কিছু বগা। ইয়াৰ বক্ষ স্তনযুক্ত আৰু মুখমণ্ডল ডাঠ চুলিৰে আগুৰা। ইয়াৰ বাহু দুটা বস্তু ধৰি ৰাখিবলৈ ব্যৱহাৰ কৰাৰ লগতে দৌৰিবলৈও ব্যৱহাৰ কৰিব পাৰে। ই হিংস্ৰ প্ৰকৃতিৰ আৰু কৰায়ত্ত কৰাটো সহ্য নকৰে।"

আলেকজেণ্ড্ৰিয়াৰ এথানাচিয়াছে লিখা লাইফ অৱ এণ্টনিত "উৰুলৈকে মানুহৰ দৰে কিন্তু গাধৰ দৰে হাত আৰু ভৰি থকা" এটা জন্তুৰ কথা উল্লেখ কৰা হৈছে যদিও ইয়াত অ′ন′চেণ্টৰ শব্দটো ব্যৱহাৰ কৰা হোৱা নাই। 

## তথ্য সংগ্ৰহ

শ্ৰেণী:কিংবদন্তিমূলক জীৱ
প্ৰীতি সাৰণ

**প্ৰীতি সাৰণ** ( জন্ম ৫ ছেপ্টেম্বৰ ১৯৫৮) ভাৰতীয় বৈদেশিক সেৱাৰ কেডাৰ ১৯৮২ ব্যাচৰ এগৰাকী ভাৰতীয় চৰকাৰী কৰ্মচাৰী। ২০১৮ চনৰ ডিচেম্বৰ মাহত সাৰণ ২০১৯ চনৰ ১ জানুৱাৰীৰ পৰা ২০২২ চনৰ ৩১ ডিচেম্বৰলৈকে ৰাষ্ট্ৰসংঘৰ অৰ্থনৈতিক, সামাজিক আৰু সাংস্কৃতিক অধিকাৰ সমিতিলৈ বিনাপ্ৰতিদন্দিতাৰে নিৰ্বাচিত হয়। 

## ব্যক্তিগত জীৱন
প্ৰীতি সাৰণে বি.এ. (অনাৰ্ছ) ডিগ্ৰী আৰু দিল্লী বিশ্ববিদ্যালয়ৰ লেডী শ্ৰী ৰাম কলেজ ফৰ উইমেনৰ পৰা ইংৰাজী বিষয়ত স্নাতকোত্তৰ ডিগ্ৰী লাভ কৰে। তেওঁ পংকজ সাৰণৰ সৈতে বিবাহ হৈছিল। পংকজ সাৰণ ভাৰতীয় বৈদেশিক সেৱাৰ অন্তৰ্গত চৰকাৰী কৰ্মচাৰী আছিল আৰু ভাৰতৰ উপ-ৰাষ্ট্ৰীয় নিৰাপত্তা উপদেষ্টা হিচাপে কাৰ্যনিৰ্বাহ কৰি আহিছে। তেওঁলোকৰ দুজন পুত্ৰ আছে।

## কৰ্ম জীৱন
১৯৮২ চনৰ আগষ্ট মাহত প্ৰীতি সাৰণ ভাৰতীয় বৈদেশিক সেৱাত যোগদান কৰে। তেওঁ যথাক্ৰমে মস্কো, ঢাকা, কায়ৰো, জেনেভা, টৰন্টো আৰু ভিয়েটনামত ভাৰতীয় মিছনত সেৱা আগবঢ়াইছিল।  সাৰণ টৰন্টোত ভাৰতৰ কনছুল জেনেৰেল আৰু ভিয়েটনামত ভাৰতৰ ৰাষ্ট্ৰদূত আছিল। ২০১৬ চনৰ মাৰ্চৰ পৰা ২০১৮ চনৰ ৩০ ছেপ্টেম্বৰলৈকে ভাৰতৰ বৈদেশিক পৰিক্ৰমা মন্ত্ৰালয়ত সচিব (পূব) হিচাপে কাৰ্যনিৰ্বাহ কৰিছিল।

সাৰণ ২০১৯ চনৰ ১ জানুৱাৰীৰ পৰা ২০২২ চনৰ ৩১ ডিচেম্বৰলৈকে ৰাষ্ট্ৰসংঘৰ অৰ্থনৈতিক, সামাজিক আৰু সাংস্কৃতিক অধিকাৰ সমিতিৰ সদস্য হয় । ভিজন ইণ্ডিয়া ফাউণ্ডেশ্যনৰ চেণ্টাৰ ফৰ ষ্ট্ৰেটেজিক এণ্ড ফৰেইন ৰিলেচনৰ গুৰু হিচাপেও কাৰ্যনিৰ্বাহ কৰি আহিছে।

## তথ্য সূত্ৰ
ম'ন'চেৰছ (কিংবদন্তিমূলক জীৱ)

ম'ন'চেৰছ (ইংৰাজী: Monoceros, প্ৰাচীন গ্ৰীক: μονόκερως) কেৱল মাত্ৰ এটা শিং থকা এবিধ কিংবদন্তিমূলক জীৱ৷ এই কিংবদন্তিমূলক জীৱটো ইউনিকৰ্ণৰ সৈতে সম্পৰ্কিত।

## শ্ৰুতিকথা
ম'ন'চেৰছ শব্দৰ উৎপত্তি গ্ৰীক শব্দ μονόκερως (ম'ন'কেৰছ) শব্দৰ পৰা হৈছিল৷ μόνος (ম'ন'চ) যাৰ অৰ্থ "কেৱল এটা" / "একক" আৰু κέρας (কেৰছ) যাৰ অৰ্থ "শিং"; এই দুয়োটা শব্দৰ যৌগিক ৰূপেই হৈছে μονόκερως (ম'ন'কেৰছ) অৰ্থাৎ “এটা শিং থকা প্ৰাণী”৷

প্লিনি দ্য এলডাৰৰ নেচাৰেল হিষ্ট্ৰিত প্ৰথমে ম'ন'চেৰছক ঘোঁৰাৰ দৰে শৰীৰ, হৰিণৰ দৰে মূৰ (শিং দুটা নাথাকে), হাতীৰ দৰে ভৰি আৰু বনৰীয়া গাহৰিৰ দৰে নেজ থকা জীৱ বুলি বৰ্ণনা কৰা হৈছিল। ইয়াৰ কপালৰ মাজত এটা ক'লা শিং থাকে, যিটো দুহাত (প্ৰায় ১ মিটাৰ বা ৩ ফুট) দীঘল আৰু ইয়াক জীৱিত অৱস্থাত ধৰাটো অসম্ভৱ।

কচমাছ ইণ্ডিক’প্লেউষ্টেছে খ্ৰীষ্টান ট’প’গ্ৰাফীত লিখিছে যে তেওঁ এই জন্তুটো দেখা নাছিল যদিও ইথিওপিয়াৰ ৰজাৰ ৰাজপ্ৰসাদত ইয়াৰ নগ্ন আকৃতি দেখিছিল আৰু এই আকৃতিবোৰৰ পৰা তেওঁ ইয়াক আঁকিবলৈ সক্ষম হৈছিল। তেওঁ লগতে উল্লেখ কৰিছে যে মানুহে ইয়াক ভয়ংকৰ জন্তু আৰু অজেয় বুলি কয় আৰু ইয়াৰ সকলো শক্তি ইয়াৰ শিঙত নিহিত হৈ থাকে। যেতিয়া ইয়াক বহু চিকাৰীয়ে খেদি ফুৰে আৰু ধৰিবলৈ ওলায়, তেতিয়া ই কোনোবা এটা শিখৰৰ ওপৰলৈ খুব খৰকৈ উঠি যায় আৰু তাৰ পৰা ই তললৈ পৰি দিয়ে। তাৰ পিছত পৰি থকাৰ সময়ত ই ঘূৰি থাকে যাতে শিংটোৱে পতনৰ সকলো জোকাৰণি সহ্য কৰে আৰু ই কোনো আঘাত নোপোৱাকৈয়ে পলায়ন কৰে।

বৰ্তমানৰ ইংৰাজী ভাষাত ম'ন'চেৰছ শব্দটোৱে সাধাৰণতে ইউনিকৰ্ণ বা অনুৰূপ এক শিংযুক্ত জীৱক বুজায়।

## তথ্য সংগ্ৰহ

শ্ৰেণী:কিংবদন্তিমূলক জীৱ
কবিতা অধ্যয়ন গোট

**কবিতা অধ্যয়ন গোট** (ইংৰাজী: Kabita Adhyayan Got) হ'ল কবিতা আৰু কবিতা বিষয়ক মুকলি চিন্তা-চৰ্চাৰ বাবে গঠিত এটি অধ্যয়ন চক্ৰ। 

ডিব্ৰুগড় বিশ্ববিদ্যালয় আৰু উজনি অসমৰ কেইজনমান কবি আৰু সমালোচকৰ উদ্যোগত ২০১৯ চনত এই গোটটো গঠিত হয়। ২০২০ চনত এই গোটৰ উদ্যোগত 'পৰ্বান্তৰৰ পদ্য' শীৰ্ষক এখনি কবিতা বিষয়ক ইস্তাহাৰ প্ৰকাশ পায়। গোটটোৰ সৈতে প্ৰতিষ্ঠাকালৰেপৰা জড়িত হৈ থকা কবি, সমালোচককেইগৰাকী হ'ল আনন্দ বৰমুদৈ (সভাপতি), কল্যাণ ভূঞা (যুটীয়া সম্পাদক), প্ৰকল্প ৰঞ্জন ভাগৱতী (যুটীয়া সম্পাদক), প্ৰণয় ফুকন, ৰাজীব বৰা।

## তথ্য সমল

শ্ৰেণী:কবিতা
শ্ৰেণী:অধ্যয়ন চক্ৰ
ষ্ট্ৰিক্স (কিংবদন্তিমূলক জীৱ)

**ষ্ট্ৰিক্স** (ইংৰাজী: strix) এবিধ ৰোমান কিংবদন্তিমূলক জীৱ৷ ধ্ৰুপদী প্ৰাচীন কালৰ পৌৰাণিক কাহিনীত মতে এই জীৱটোৱে মানুহৰ মাংস আৰু তেজ খাই জীয়াই থাকে৷ ৰুগ্ন শগুণৰ পৰা ৰূপান্তৰিত হৈ এই জীৱটো সৃষ্টি হোৱা বুলি কোৱা হয়। ইয়াৰ দ্বাৰা ডাইনী আৰু লোককথাৰ আনুষংগিক কুৎসিত সত্তাকো বুজোৱা হৈছিল।

## বিৱৰণ
### শাৰীৰিক ৰূপ
অভিডৰ *ফাষ্টি*ত বৰ্ণনা কৰা অনুসৰি ষ্ট্ৰিক্স হৈছে বহল চকু, শক্তিশালী ঠোঁট, ধূসৰ বগা ডেউকা আৰু আকোঁটা নখ থকা এবিধ ডাঙৰ মূৰৰ চৰাই। ধ্ৰুপদী সাহিত্যত এইটোৱেই একমাত্ৰ ষ্ট্ৰিক্সৰ সম্যক বৰ্ণনা। অন্য ঠাইত ইয়াক গাঢ় ৰঙৰ বুলি বৰ্ণনা কৰা হৈছে।

### আচৰণ
খ্ৰীষ্টপূৰ্ব ৩০০ চনৰ পূৰ্বৰ গ্ৰীকৰ লোককথা অনুসৰি ষ্ট্ৰিক্স এনে এটা জীৱ যি ভৰি দুখন ওপৰলৈ আৰু মূৰটো তললৈ ওলোটাকৈ ৰাখি নিশা কান্দি থাকে৷ এয়া সম্ভৱতঃ এটা ফেঁচা হ’ব পাৰে কিন্তু ওলোটাকৈ ওলমি থকা বৰ্ণনাৰ পৰা বাদুলিৰ বুলিও সন্দেহ কৰা হয়।

পৰবৰ্তী লোককথা সমূহত চৰাই সদৃশ ষ্ট্ৰিক্সে কেঁচুৱাৰ (মানুহৰ) ওঁঠত গাখীৰ ছটিয়াই দিছিল বুলি কোৱা হয়। প্লিনিয়ে তেওঁৰ নেচাৰেল হিষ্ট্ৰিত এয়া অৰ্থহীন কথা বুলি উল্লেখ কৰিছিল কিয়নো ইয়াৰ দ্বাৰা কি চৰাইক বুজোৱা হৈছে সেইটো প্ৰতিষ্ঠা কৰাটো অসম্ভৱ বুলি তেওঁ মন্তব্য কৰিছে। অন্য এক একেধৰণৰ জনশ্ৰুতিমতে ষ্ট্ৰিক্সে শিশুৰ ওঁঠত দুৰ্গন্ধযুক্ত গাখীৰ ঢালি দিয়ে আৰু কেঁচুৱাৰ ওপৰত হালধি ৰাখি ইয়াৰ পৰা পৰিত্ৰান পাই বুলি কোৱা হৈছে।

অভিডে বৰ্ণনা কৰা ষ্ট্ৰিক্সে এইবোৰকৈ অধিক ক্ষতি কৰে৷ সেই অনুসৰি ষ্ট্ৰিক্সে কেঁচুৱাৰ অন্ত্ৰ উলিয়াই তেজ খায় বুলি কোৱা হৈছিল। অভিডে ষ্ট্ৰিক্সবোৰক প্ৰকৃতিৰ চৰাই বা যাদুৰ বলত সৃষ্টি হোৱা জীৱ বা যাদুকৰী মন্ত্ৰ ব্যৱহাৰ কৰি ডাইনীসকলৰ ৰূপান্তৰ হোৱাৰ সম্ভাৱনাৰ কথা উল্লেখ কৰিছিল।

## টোকা


## তথ্য সংগ্ৰহ

শ্ৰেণী:কিংবদন্তিমূলক জীৱ
লেমুৰেছ

**লেমুৰেছ** (ইংৰাজী: lemures) ৰোমান ধৰ্ম অনুসৰি অস্থিৰ বা মাৰাত্মক মৃতকৰ ছাঁয়া বা আত্মা৷ কেতিয়াবা লেমুৰেছ শব্দটো *লাৰভা* (larvae, লেটিন: larva, 'মাস্ক'ৰ পৰা) শব্দটোৰ সলনি ব্যৱহাৰ কৰা হৈছিল। লেমুৰেছ শব্দটো প্ৰথমে অগাষ্টান কবি হৰেচে ব্যৱহাৰ কৰিছিল আৰু অগাষ্টান যুগত ই আছিল এটা সাধাৰণ সাহিত্যিক শব্দ, লাৰভা শব্দটো হৰেচে মাত্ৰ এবাৰহে ব্যৱহাৰ কৰিছিল। কিন্তু লেমুৰেছো এটা অস্বাভাৱিক শব্দ: ৰোমান বন্ধ আৰু ধৰ্মীয় ৰীতি-নীতি সম্পৰ্কীয় ছখন কেলেণ্ডাৰ কবিতাৰ কিতাপৰ লেখক অভিড নামৰ আন এজন ব্যক্তিয়ে তেওঁৰ ফাষ্টি নামৰ কিতাপত ব্যৱহাৰ কৰিছিল। পিছলৈ এই শব্দ দুটা প্ৰায় বা সম্পূৰ্ণৰূপে সালসলনিকৈ ব্যৱহাৰ কৰা হৈছিল, যেনে- ডি চিভিটেট ডেই নামৰ গ্ৰন্থত চেণ্ট অগাষ্টিনৰ দ্বাৰা।

লেমুৰ শব্দটো আদি ভাৰত-ইউৰোপীয় মূলৰ *লেম-ৰ পৰা অহা বুলি অনুমান কৰিব পাৰি, যিটো গ্ৰীক দানৱ লামিয়াৰ নামৰ ক্ষেত্ৰটো দেখা পোৱা যায়।

## বিৱৰণ
সঠিকভাৱে সমাধিস্থ, অন্ত্যেষ্টিক্ৰিয়া বা পূজা-অৰ্চনা নকৰাসকলৰ বিচৰণকাৰী আৰু প্ৰতিশোধপৰায়ণ আত্মাক লেমুৰেছে প্ৰতিনিধিত্ব কৰিব পাৰে। অভিডে ইহঁতক বিচৰণকাৰী, অতৃপ্ত আৰু সম্ভাৱ্য প্ৰতিশোধপৰায়ণ পূৰ্বপুৰুষৰ দেৱতা বা পাতালৰ আত্মা ‘ডি মেনছ’ (di manes) বা ‘ডাই পেৰেণ্টেছ’ (di parentes) বুলি ব্যাখ্যা কৰিছে। তেওঁৰ বাবে তেওঁলোকৰ সংস্কৃতিৰ আচাৰ-অনুষ্ঠানসমূহে এক বুজিব নোৱাৰাকৈ প্ৰাচীন, অৰ্ধ-যাদুকৰী আৰু সম্ভৱতঃ অতি প্ৰাচীন গ্ৰাম্য পৰম্পৰাৰ ইংগিত দিয়ে।

লেমুৰবোৰ নিৰাকাৰ আৰু সীমাবদ্ধ, আন্ধাৰ আৰু ভয়ৰ সৈতে জড়িত। গণতান্ত্ৰিত আৰু ইম্পেৰিয়েল ৰোমত ৯, ১১ আৰু ১৩ মে' তাৰিখকেইটা লেমুৰেলিয়া (Lemuralia) বা লেমুৰিয়া (Lemuria) ঘৰুৱা প্ৰথাত তেওঁলোকৰ বাবে উৎসৰ্গা কৰা হৈছিল। ঘৰৰ মুৰব্বীজনে মাজনিশা উঠি আহি পিছফালে ক’লা মাহ পেলাই দিয়ে আৰু লেমুৰসকলে সেইবোৰৰ ভোজ খাইছিল বুলি ধৰা হৈছিল। পাতালৰ দেৱতাৰ প্ৰসাদৰ বাবে ক’লা ৰং উপযুক্ত। উইলিয়াম ৱাৰ্ড ফাউলাৰে মাহৰ নৈবদ্যক জীৱনৰ উপহাৰ বুলি ব্যাখ্যা কৰে আৰু কৈছিল যে ই জুপিটাৰৰ পুৰোহিতসকলৰ বাবে এক আচাৰ-ব্যৱহাৰৰ আছিল। লেমুৰবোৰ নিজেই ভয়াতুৰ আৰু ভয়ংকৰ দুয়োটা আছিল।

## তথ্য সংগ্ৰহ

শ্ৰেণী:কিংবদন্তিমূলক জীৱ
বিদ্যা ৰাও (কণ্ঠশিল্পী)

**বিদ্যা ৰাও**  () এগৰাকী ভাৰতীয় হিন্দুস্তানী শাস্ত্ৰীয় গায়ক আৰু সাহিত্যিক। থুমৰি আৰু দাদ্ৰাৰ বাবে তেওঁ জনপ্ৰিয়।প্ৰয়াত নেইনা দেৱীক তেওঁ লিখা গ্ৰন্থখন হৈছে- *হাৰ্ট টু হাৰ্ট: ৰিমেম্বৰিং নেইনাজী* নামৰ এখন গ্ৰন্থ। তেওঁৰ কন্যা অদিতি ৰাও হাইদৰী এগৰাকী অভিনেত্ৰী।
## প্ৰাথমিক জীৱন
ৱানাপাৰ্থীত জন্মগ্ৰহণ কৰা বিদ্যা ৰাও হায়দৰাবাদত ডাঙৰ-দীঘল হৈছিল। তেওঁ মাদ্ৰাজৰ পৰা স্নাতক ডিগ্ৰী লাভ কৰে আৰু পিছলৈ দিল্লী স্কুল অৱ ইকনমিক্সত যোগদান কৰি সমাজবিজ্ঞানত এম.এ. লাভ কৰে৷
## কৰ্মজীৱন
তেওঁ *চেণ্টাৰ ফৰ ৱমেনছ ডেভেলপমেণ্ট ষ্টাডিজ*ৰ সৈতে পাঁচ বছৰ ধৰি গৱেষক হিচাপে কাম কৰিছিল আৰু তাৰ পিছত সংগীতত মনোনিৱেশ কৰিছিল।

তেওঁ ৰহস্যবাদীৰ কবি যেনে, আমিৰ খশ্ৰু, কবীৰ আদিৰ দ্বাৰা প্ৰভাৱিত।.

মণি ৰত্নমৰ ছবি *ৰাৱনন (২০১০)*ত ঐশ্বৰ্য ৰায়ৰ চৰিত্ৰটোৰ মাতৃ হিচাপে তেওঁ অভিনয়ত আত্মপ্ৰকাশ কৰিবলৈ সাজু হৈছিল। কিন্তু তেওঁৰ দৃশ্যসমূহ ছবিখনৰ চূড়ান্ত সংস্কৰণৰ পৰা কাটি দিয়া হৈছিল।
## ব্যক্তিগত জীৱন
তেওঁৰ এহছান হাইদৰীৰ সৈতে বিবাহ হৈছিল। তেওঁলোকৰ এগৰাকী কন্যা টলিউড আৰু বলীউডৰ অভিনেত্ৰী অদিতি ৰাও হাইদৰী।

## তথ্যসূত্ৰ

শ্ৰেণী:ভাৰতীয় কণ্ঠশিল্পী
শ্ৰেণী:লেখিকা
শ্ৰেণী:জীৱিত ব্যক্তি
মালিকপুৰথাম্মা

**মালিকপুৰথাম্মা** (মালয়ালম: മാളികപ്പുറത്തമ്മ) হৈছে সবৰীমালা আয়াপ্পা মন্দিৰৰ এটা সৰু মন্দিৰত সন্নিৱিষ্ট এগৰাকী হিন্দু দেৱী। মূল আয়াপ্পা মন্দিৰৰ পিছত মালিকাপুৰাথম্মা মন্দিৰ দৰ্শন কৰা হয়। মন্দিৰ কমপ্লেক্সৰ *মণিমন্দপামৰ* সন্মুখত মালিকপুৰথাম্মা মন্দিৰ।

## কিংবদন্তী

মালিকাপুৰাথম্মা বুলি কোৱা হয় অয়্যাপ্পাক কলাৰিপায়ত্তু শিকোৱা চিৰাপ্পাঞ্চিৰা পনিকৰৰ কন্যা। আলাপ্পুজা জিলাৰ মুহাম্মাত থকা কালাৰীৰ বাবে বিখ্যাত এটা সম্ভ্ৰান্ত পৰিয়াল। কিংবদন্তি অনুসৰি ভগৱান অয়্যাপ্প্ন ইয়ালৈ আহিছিল কলাৰিপায়াত্টু শিকিবলৈ। সবৰীমালা মন্দিৰত চিৰাপ্পাঞ্চিৰা পৰিয়ালৰ বহু অধিকাৰ আছে, যেনে আতচবাজী চলোৱা, মালিকাপুৰথম্মা মন্দিৰত নীলাভিলক জ্বলোৱা আৰু আনুষ্ঠানিক দীপ জ্বলোৱা, মলিকাপুৰাথম্মা মন্দিৰত ভক্তই দিয়া নাৰিকলৰ আধা সংগ্ৰহ। চিৰাপ্পাঞ্চিৰাত এটা সৰু মুক্কালভেট্টি আয়্যাপ্পা মন্দিৰ আছে যিয়ে আয়াপ্পাৰ ৩/৪ শক্তি ধৰি ৰাখে আৰু সবৰীমালাত জিৰণি লয়।

## প্ৰসাদ

*থেংগা উৰুট* (নাৰিকলৰ গুড়ি) এই মন্দিৰত কৰা এক গুৰুত্বপূৰ্ণ অনুষ্ঠান। নাৰিকল মাটিত গুড়ি কৰিহে আগবঢ়োৱা হয়। মালিকাপুৰাথম্মালৈ আন প্ৰধান প্ৰসাদ হ’ল থাম্বুলাম, কেশৰ গুড়ি (কুমকুমম পোডি), মঞ্জল পডি (হলুদ গুড়ি), কেৰেলা (কদলি পাঝাম), ঝাগ্ৰী (শৰ্কৰা), ৰঙা ৰেচম আৰু মৌ।

## তথ্যসূত্ৰ

শ্ৰেণী:হিন্দু দেৱী
মহিলা মহাবিদ্যালয়, শিলচৰ

**মহিলা মহাবিদ্যালয়, শিলচৰ**, ভাৰতৰ অসম ৰ শিলচৰৰ এখন উচ্চ শিক্ষানুষ্ঠান। এইখন মহাবিদ্যালয় ১৯৬৩ চনত প্ৰতিষ্ঠা হৈছিল। ইয়াত ভাষা (ইংৰাজী, বাংলা, হিন্দী, আৰু মণিপুৰী), সমাজ বিজ্ঞান (অৰ্থনীতি, ৰাজনীতি বিজ্ঞান, ইতিহাস, আৰু শিক্ষা), আৰু অন্যান্য শাখা (বাণিজ্য, গণসংযোগ, কম্পিউটাৰ প্ৰয়োগ, আৰু পৰিৱেশ বিজ্ঞান)ৰ তিনি বছৰীয়া আৰু চাৰি বছৰীয়া স্নাতক পাঠ্যক্ৰম প্ৰদান কৰা হয়। ইয়াৰ উপৰিও ইয়াত ওপৰত উল্লেখ কৰা বিষয়সমূহৰ সৈতে জড়িত কলা আৰু বাণিজ্যৰ উচ্চতৰ মাধ্যমিক (বিশ্ববিদ্যালয়ৰ পূৰ্বে) পাঠ্যক্ৰম, আৰু বিভিন্ন হ্ৰস্বম্যাদী ডিপ্লমা আৰু প্ৰমাণপত্ৰ পাঠ্যক্ৰম প্ৰদান কৰা হয়। ইয়াক বিশ্ববিদ্যালয় অনুদান আয়োগ (UGC), অসম বিশ্ববিদ্যালয়, শিলচৰ, আৰু অসম উচ্চতৰ মাধ্যমিক শিক্ষা পৰিষদে স্বীকৃতি দিয়ে। মহাবিদ্যালয়খনক ৰাষ্ট্ৰীয় মূল্যায়ন আৰু স্বীকৃতি পৰিষদৰ দ্বাৰা স্বীকৃতি প্ৰদান কৰা হৈছে।

## তথ্যসূত্ৰ

শ্ৰেণী:নাৰী শিক্ষা
শ্ৰেণী:শিক্ষা
শ্ৰেণী:অসম
শ্ৰেণী:অসমৰ মহাবিদ্যালয়
হিপ্প'প'ডছ

**হিপ্প'প'ডছ** (ইংৰাজী: Hippopodes) অৰ্থাৎ "ঘোঁৰাৰ ভৰি" গ্ৰীক শ্ৰুতিকথাৰ এক কিংবদন্তিমূলক জীৱ যিটো প্ৰায়ে লোভৰ সৈতে জড়িত। পৌৰাণিক কাহিনী অনুসৰি হিপ্প'প'ডছ আছিল শৰীৰৰ তলৰ অংশ ঘোঁৰাৰ দৰে আৰু ওপৰৰ অংশ মানুহৰ দৰে জীৱ সত্তাৰ এক জনগোষ্ঠী। তেওঁলোকে এক কল্পনাতীত ধনৰ পহৰা দিছিল বুলি কোৱা হৈছিল যদিও তেওঁলোকৰ অতৃপ্ত লোভে তেওঁলোকক সেই ধন কাৰো লগত ভাগ কৰিবলৈ অনিচ্ছুক কৰি তুলিছিল। এই লোভেই শেষত তেওঁলোকৰ পতনৰ সূচনা কৰিছিল। হিপ্প'প'ডছৰ ৰূপকটোৱে লোভ আৰু লোভৰ বিপদৰ বিৰুদ্ধে সতৰ্কবাণীমূলক কাহিনী হিচাপে কাম কৰে।

## প্ৰাচীন উৎস
কিছুমান প্ৰাচীন ভূগোলবিদৰ মতে হিপ্প'প'ডসকলে আন দুটা কিংবদন্তি জাতিৰ সৈতে এটা দ্বীপত একেলগে বাস কৰিছিল: পানোটি আৰু অ’অ’নাই। প্লিনি দ্য এলডাৰৰ নেচাৰেল হিষ্ট্ৰিত এই দ্বীপটো চিথিয়ান উপকূলৰ ওচৰত অৱস্থিত; পম্পোনিয়াছ মেলাৰ ডি চিটু অৰ্বিছে ইয়াক ডেনমাৰ্ক আৰু অৰ্কনি দ্বীপপুঞ্জৰ কাষত উত্তৰ সাগৰৰ ভিতৰত বা ইয়াৰ আশে-পাশে স্থান দিছে।

ব্ৰেমেনৰ এডামে একাদশ শতিকাত লিখিছিল যে স্ক্ৰিট'ফিনি (Scritofinni) বন্যপ্ৰাণীতকৈ বেছি বেগেৰে দৌৰিব পাৰে। অলাউছ মেগনাছে তেওঁৰ গ্ৰন্থ “হিষ্ট'ৰিয়া ডি জেণ্টিবাছ ছেপ্তেণ্ট্ৰিঅনালিবাছ”ত (Historia de Gentibus Septentrionalibus) এই বিষয়ে উল্লেখ কৰিছে, য'ত তেওঁ ব্যাখ্যা কৰিছে যে স্ক্ৰিট'ফিনিসকলে স্কিত চিকাৰ কৰাৰ সময়ত জপিয়াই জপিয়াি কৰা গতিৰ পৰাই তেওঁলোকৰ নাম লাভ কৰিছে। ১৫৯৫ চনৰ আব্ৰাহাম অৰ্টেলিয়াছৰ মেপ ইউৰোপাম, চিভ চেলটিকেম ভেটেৰেমতো একেটা সংযোগ দেখা যায় য'ত তেওঁ হিপ্প'প'ডছ আৰু স্ক্ৰিকোফিনিক উত্তৰ স্ক্যাণ্ডিনেভিয়াৰ একেটা অঞ্চলতে আছিল বুলি উল্লেখ কৰিছে।

## তথ্য সংগ্ৰহ

শ্ৰেণী:কিংবদন্তিমূলক জীৱ
হলি চাইল্ড স্কুল গুৱাহাটী

**হলি চাইল্ড স্কুল** ভাৰতৰ অসমৰ গুৱাহাটীত অৱস্থিত কেথলিক পৰিচালিত কনভেণ্ট স্কুল৷ ১৯৭০ চনত চেলেচিয়ানছ চিষ্টাৰছৰ দ্বাৰা প্ৰতিষ্ঠা কৰা এইখন আধুনিক শিক্ষাবিদ চেণ্ট জন বস্কোৰ নীতি আৰু পদ্ধতি অনুসৰি পৰিচালিত হয়। এইখন উত্তৰ ভাৰতৰ চেলেচিয়ান ভগ্নীসকলৰ মালিকানাধীন এখন  ইংৰাজী মাধ্যমৰ বিদ্যালয়,  যাৰ মুখ্য কাৰ্যালয় শ্বিলঙত।

বিদ্যালয়খনৰ এটা প্ৰাথমিক বিদ্যালয় ভৱন আৰু এটা হাইস্কুল ভৱন আছে, যিবোৰ মুকলি চিৰিৰে সংযোগ কৰা হৈছে। কেম্পাছৰ ভিতৰত খেল আৰু ক্ৰীড়াৰ বাবে মধ্যম খেলপথাৰৰ লগতে বিনোদন, বিৰতি আৰু পিকনিকৰ বাবে শীৰ্ষ খেলপথাৰ আছে।

১৯৮১ চনত হাইস্কুল শিক্ষান্ত পৰীক্ষাত প্ৰথমটো গোটৰ ছাত্ৰ-ছাত্ৰী অৱতীৰ্ণ হৈছিল। বৰ্তমান বিদ্যালয়খনে ১৫০০ তকৈ অধিক শিক্ষাৰ্থীক সেৱা আগবঢ়ায়।

বিদ্যালয়খনৰ বাৰ্ষিক আলোচনীখনৰ নাম হৈছে *জেনিথ।* প্ৰাক্তন ছাত্ৰ-ছাত্ৰীসকলক নেশ্যনেল এছ’চিয়েশ্যন অৱ দ্য পাষ্ট পিপিলছ অৱ দ্য চেলেছিয়ান চিষ্টাৰছৰ সদস্য হিচাপে নামভৰ্তি কৰা হয়।

## তথ্যসূত্ৰ

শ্ৰেণী:নাৰী শিক্ষা
শ্ৰেণী:শিক্ষা
শ্ৰেণী:অসম
শ্ৰেণী:অসমৰ শিক্ষানুষ্ঠান
ৰিয়া সেন

**ৰিয়া সেন** () এগৰাকী ভাৰতীয় অভিনেত্ৰী আৰু মডেল৷ তেওঁ প্ৰধানকৈ হিন্দী, বাংলা, ইংৰাজী, তেলেগু, তামিল আৰু মালায়ালম ছবিত অভিনয় কৰে।

সেনে ৰাজপৰিয়ালৰ বংশৰ৷ তেওঁৰ পিতৃ ভাৰত দেৱ বৰ্মা ত্ৰিপুৰাৰ ৰাজপৰিয়ালৰ। তেওঁ কোচবিহাৰৰ ৰাজকুমাৰী আৰু জয়পুৰৰ মহাৰাণী গায়ত্ৰী দেৱীৰ ভতিজা ইলা দেৱীৰ পুত্ৰ। ৰিয়া সেনৰ মাতৃ মুন মুন সেন আৰু আইতাক সুচিত্ৰা সেন আছিল সুনামধন্য প্ৰবীণ অভিনেত্ৰী। পাঁচ বছৰ বয়সত তেওঁ অভিনয় জীৱন আৰম্ভ কৰিছিল৷ তেওঁ প্ৰথমবাৰৰ বাবে পৰ্দাত কন্যাৰ চৰিত্ৰত অভিনয় কৰিছিল। পিছলৈ ১৯৯১ চনত তেওঁ *বিষকন্যা* ছবিত শিশু অভিনেত্ৰী হিচাপে কাম কৰে। তেওঁৰ চলচ্চিত্ৰ জীৱনৰ প্ৰথম ব্যৱসায়িক সফলতা আছিল ২০০১ চনত এন চন্দ্ৰৰ পৰিচালনাত নিৰ্মিত হিন্দী কম বাজেটৰ কমেডী ছবি *ষ্টাইল*। তেওঁৰ আন কিছুমান উল্লেখযোগ্য ছবিৰ ভিতৰত প্ৰযোজক প্ৰতীশ নন্দীৰ *ঝংকাৰ বিটছ (২০০৩)* আৰু মালায়ালম ছবি *অনন্তভদ্ৰম (২০০৫)*। *নৌকাডুবি*ত কৰা অভিনয়ৰ বাবে তেওঁ *শ্ৰেষ্ঠ অভিনেত্ৰী*ৰ *ষ্টাৰ গাইড* বঁটা লাভ কৰে।

১৯৯৮ চনত সোতৰ বছৰ বয়সত ফাল্গুনী পাঠকৰ মিউজিক ভিডিঅ' *য়াদ পিয়া কি আনে লগে*ত অভিনয় কৰি সেনে প্ৰথম মডেল হিচাপে স্বীকৃতি লাভ কৰে।

অভিনেতা অক্ষয় খান্নাৰ বিপৰীতে *লাভ ইউ হামেশা*ত বলীউড ছবিত অভিষেক ঘটাৰ কথা আছিল; কিন্তু ছবিখন মন্থৰ হৈ পৰে আৰু অৱশেষত ২০০১ চনত এন চন্দ্ৰৰ *ষ্টাইল*ত তেওঁ অভিষেক ঘটায়। সহযোগী নৱাগত শৰ্মান যোশী, চাহিল খান আৰু শিল্পী মুডগালৰ সৈতে মহিলা নায়িকাৰ চৰিত্ৰত ৰিয়াই অভিনয় কৰে৷ এই ছবিখনে ভাৰতত কম বাজেটৰ ছবিৰ বাবে বাণিজ্যিক সফলতাৰ ধাৰা এটাৰ পথ প্ৰদৰ্শক আছিল। ৰিয়া আৰু ছবিখনৰ দ্বিতীয়গৰাকী মহিলা নায়িকাৰ ঠাইত *এক্সকিউজ মিত* আকাংক্ষিত অভিনেত্ৰী সোণালী যোশী আৰু জয়া শীলে নিযুক্তি দিয়ে।

তেওঁৰ প্ৰথম ইংৰাজী ভাষাৰ চিনেমা আছিল *ইট ৱাজ ৰেইনিং ডেট নাইট*৷ এইখন ছবি বাংলা ছবি হেই বৃষ্টিৰ ৰাতৰ পুনৰ্নিৰ্মাণ আছিল৷ সুদেষ্ণা ৰায়ৰ চিত্ৰনাট্য আৰু মহেশ মঞ্জৰেকাৰৰ পৰিচালনা আছিল। ছবিখনত তেওঁ মাতৃ মুন মুন চেনৰ সৈতে সহযোগিতা কৰে। অঞ্জন দত্তৰ বাংলা-ইংৰাজী দ্বিভাষিক ছবি *দ্য বং কানেকচন*ত তেওঁ ভগ্নীৰ সৈতে অভিনয় কৰাৰ কথা আছিল যদিও অৱশেষত তেওঁক এই প্ৰকল্পৰ পৰা আঁতৰাই দিয়া হয় আৰু তেওঁৰ ঠাইত পিয়া ৰায় চৌধুৰীক নিযুক্তি দিয়া হয়। পিছলৈ দুয়োগৰাকী ভগ্নীক একেলগে পৰিচালক অজয় ​​সিনহাৰ *থ্ৰি বেচেলৰছত* অভিনয় কৰে, যিখন বাংলা ছবি ২০০২ চনত *দ্য বেচেলৰ* হিচাপে আৰম্ভ হৈছিল আৰু ২০১২ চনত মুক্তি পাইছিল।

ৰিয়াই জনপ্ৰিয় গায়কৰ গীতৰ অসংখ্য মিউজিক ভিডিঅ’ত অভিনয় কৰি জনপ্ৰিয় মডেল হৈ পৰিছে৷ তেওঁ ফাল্গুনী পাঠক, আশা ভোছলেৰ ঝুমকা গিৰা ৰে, জগজিৎ সিং আৰু ভোছলেৰ জব ছামনে তুম আৰু কহিন কাহিন ছে, লতা মংগেশকৰ, চনু নিগমৰ দৰে জনপ্ৰিয় গায়কসকলৰ গীতৰ বাবে অসংখ্য মিউজিক ভিডিঅ’ত অভিনয় কৰিছিল৷ 

২০১৭ চনত তেওঁ শিৱম তিয়াৰীৰ লগতে বিবাহপাশত আবদ্ধ হয়৷ 
## তথ্যসূত্ৰ

## বাহ্যিক সংযোগ

* 
* Interview with Riya Sen in *The Telegraph*
* Riya and Raima compared in *The Telegraph*
* Riya Sen on her mother in *Hindustan Times*
শ্ৰেণী:জীৱিত ব্যক্তি
শ্ৰেণী:বঙালী চলচ্চিত্ৰৰ অভিনেত্ৰী
শ্ৰেণী:ইংৰাজী চলচ্চিত্ৰৰ অভিনেত্ৰী
শ্ৰেণী:তামিল চলচ্চিত্ৰৰ অভিনেত্ৰী
শ্ৰেণী:তেলেগু চলচ্চিত্ৰৰ অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:মালায়ালম চলচ্চিত্ৰৰ অভিনেত্ৰী
শ্ৰেণী:হিন্দী টেলিভিছনৰ অভিনেত্ৰী
শ্ৰেণী:ভাৰতীয় অভিনয় শিল্পী
শ্ৰেণী:কুৰি শতিকাৰ ব্যক্তি
শ্ৰেণী:ওড়িয়া চলচ্চিত্ৰৰ অভিনেত্ৰী
তাৰিণী চৌধুৰী চৰকাৰী বালিকা উচ্চতৰ মাধ্যমিক আৰু বহুমুখী বিদ্যালয়

**তাৰিণী চৌধুৰী চৰকাৰী বালিকা উচ্চতৰ মাধ্যমিক আৰু বহুমুখী বিদ্যালয়** (Tarini Choudhury Govt. Girls H.S. & M.P. School) শিক্ষাবিদ তাৰিণী চৰণ চৌধুৰীৰ নামেৰে ইয়াৰ নামকৰণ কৰা হৈছে। বিদ্যালয়খনে ২০১৯ চনত প্লেটিনাম জয়ন্তী উদযাপনৰ আয়োজন কৰিছিল।

## ইতিহাস

প্ৰথম অৱস্থাত গুৱাহাটীৰ *উজানবজাৰ* অঞ্চলত প্ৰতিষ্ঠা হৈছিল তৰিণী চৰণ বালিকা বিদ্যালয়খন। পৰৱৰ্তী সময়ত গুৱাহাটী ক্লাবত অৱস্থিত বৰ্তমানৰ স্থানলৈ স্থানান্তৰিত হয়। ১৯৬৩ চনৰ ডিচেম্বৰ মাহত চৰকাৰে পূৰ্বতে চৰকাৰী সাহায্য লাভ কৰা বিদ্যালয়খনৰ দায়িত্ব লোৱাৰ সিদ্ধান্ত লয়।

বিদ্যালয়খনৰ পূৰ্বৰ অধ্যক্ষ আছিল হৰমোহন দেৱ গোস্বামী। ২০১৮ চনলৈকে বিদ্যালয়খনত পাঁচ বছৰ ধৰি কোনো অধ্যক্ষ বা উপাধ্যক্ষ পদত থকা নাই, আৰু মুঠতে পঁচিশটা কৰ্মচাৰীৰ পদ খালী হোৱা নাই, যাৰ ফলত বিদ্যালয় আৰু ছাত্ৰ-ছাত্ৰীৰ ফলাফল আৰু বিজ্ঞান বিষয় ল'ব পৰা সংখ্যা "পংগু" হৈ পৰিছে।

## উল্লেখযোগ্য প্ৰাক্তন ছাত্ৰ-ছাত্ৰী

* নিৰুপমা বৰগোহাঁই, সাংবাদিক।
* মামণি ৰয়ছম গোস্বামী, সাহিত্যিক।

## তথ্যসূত্ৰ

শ্ৰেণী:নাৰী শিক্ষা
শ্ৰেণী:শিক্ষা
শ্ৰেণী:অসম
কেকাছ

**কেকাছ** (ইংৰাজী: Cacus, প্ৰাচীন গ্ৰীক: Κάκος, κακός শব্দৰ পৰা উদ্ভৱ হৈছে, যাৰ অৰ্থ হৈছে বেয়া) গ্ৰীক আৰু ৰোমান শ্ৰুতিকথাত বৰ্ণিত এজন উশাহত জুই নিৰ্গত কৰিব পৰা দানৱ৷ কাহিনী মতে কেকাছ ভলকানৰ পুত্ৰ (প্লুটাৰ্কে তেওঁক হেফেইষ্টাচৰ পুত্ৰ বুলি কৈছে)। ৰোম প্ৰতিষ্ঠাৰ পূৰ্বে এভেণ্টাইন পাহাৰত আতংকৰ সৃষ্টি কৰা বাবে হাৰকিউলিছে তেওঁক হত্যা কৰিছিল।

## শ্ৰুতিকথা
কেকাছে ইটালীৰ ভৱিষ্যত ৰোমত থকা এটা গুহাত বাস কৰিছিল। ওচৰৰ বাসিন্দাসকলৰ বাবে কেকাছ আতংকৰ কাৰণ হৈ পৰিছিল কিয়নো ই মানুহৰ মাংস খাই জীয়াই আছিল আৰু নিজৰ গুহাৰ দুৱাৰত মানুহক মূৰবোৰ পেলাই দিছিল। অৱশেষত তেওঁক হাৰকিউলিছে হত্যা কৰে।

ছলিনাছৰ মতে কেকাছ চেলিনে নামৰ ঠাইত বাস কৰিছিল, যিটো পিছলৈ পৰ্টা ট্ৰাইজেমিনাৰ হিচাপে জনাজাত হৈছিল।

ইভাণ্ডাৰৰ মতে, হাৰকিউলিছে কেকাছৰ গুহাৰ ওচৰত গেৰিয়ানৰ পৰা চুৰি কৰা গৰু-ম’হবোৰ চৰাবলৈ ৰৈছিল। হাৰকিউলিছে শুই থাকোঁতে দানৱটোৱে গৰুবোৰক দেখি লোভ লাগিল আৰু তাৰে আঠটা – চাৰিটা ম’হ আৰু চাৰিটা গৰু – ঠেংত ধৰি টানি কৌশলেৰে চুৰি কৰি লৈ গ’ল। যেতিয়া হাৰকিউলিছে সাৰ পাই যাবলৈ ল’লে, তেতিয়া জন্তুবোৰে গুহাটোৰ ফালে চিঞৰিবলৈ ধৰিলে।

খঙত হাৰকিউলিছে গুহাটোৰ ফালে বিজুলি নিক্ষেপ কৰিলে। ভয়ংকৰ কেকাছে এটা বিশাল শিলৰে প্ৰৱেশদ্বাৰটো বন্ধ কৰি দিলে (যদিও কিছুমান কাহিনী মতে হাৰকিউলিছে নিজেই প্ৰৱেশদ্বাৰটো বন্ধ কৰি দিয়ে) যাৰ ফলত হাৰকিউলিছে ওপৰৰ পৰা পাহাৰৰ ওপৰত ফালি কেকাছৰ ওচৰত উপস্থিত হয়। কেকাছে জুই আৰু ধোঁৱা উলিয়াই হাৰকিউলিছক আক্ৰমণ কৰাৰ বিপৰীতে হাৰকিউলিছে গছৰ ডাল আৰু শিলেৰে প্ৰত্যাক্ৰমণ কৰে। অৱশেষত ধৈৰ্য্য হেৰুৱাই হাৰকিউলিছে আটাইতকৈ বেছি ধোঁৱা হৈ থকা ঠাইখিনিলৈ জপিয়াই পৰিল। হাৰকিউলিছে কেকাছক ধৰি ডিঙি চেপি হত্যা কৰিলে। আইনিডৰ অষ্টম কিতাপত ভাৰ্জিলৰ উল্লেখ কৰিছে যে হাৰকিউলিছে কেকাছক ইমানেই টানকৈ ধৰিলে যে কেকাছৰ চকু দুটা ওলাই আহিল আৰু ডিঙিত কোনো তেজ বাকী নাথাকিল৷

## তথ্য সংগ্ৰহ

শ্ৰেণী:কিংবদন্তিমূলক জীৱ
সুনয়না

**সুনয়না** (সংস্কৃত: *सुनयना*, IAST : *Sunayanā*) হিন্দু মহাকাব্য *[[ৰামায়ণ|ৰামায়ণত]]* উল্লেখ কৰা মতে বিদেহৰ ৰাণী৷ সুনয়না হৈছে মিথিলাৰ অন্তৰ্গত বিদেহৰ ৰজা জনকৰ পত্নী তথা সীতা আৰু উৰ্মিলাৰ সীতাৰ মাতৃ৷

## নামৰ অৰ্থ

সুনায়ন নামটো সংস্কৃত মূলৰ, আৰু ইয়াক *সু* অৰ্থাৎ ভাল আৰু *নয়না* অৰ্থাৎ চকু বুলি ভাগ কৰিব পাৰি। এইদৰে, তাইৰ নামৰ অৰ্থ 'সুন্দৰ চকু'।

## কিংবদন্তী

### জন্ম
বাল্মিকিয়ে তেওঁৰ পিতৃ-মাতৃৰ ওপৰত নিমাত হৈ থকাৰ সময়তে তেওঁক সীৰধ্বজ জনকৰ ৰাণী পত্নী বুলি উল্লেখ কৰাৰ বিপৰীতে *ৰামায়ণৰ* পিছৰ সংযোজনসমূহে তেওঁক সুনয়না বুলি উল্লেখ কৰে আৰু তেওঁক শিৱৰ এজন প্ৰখৰ ভকত সৰ্পৰ কন্যা বুলি গণ্য কৰা হয়।

### বিয়া আৰু সন্তান

সুনয়নাৰ বিবাহ হৈছিল ৰাজধানী মিথিলাৰত বসবাস কৰা বিদেহ অঞ্চলত শাসক কৰা ৰজা জনকৰ সৈতে। জনকৰ সৈতে বিবাহৰ সময়ত শিৱই দুটা মণি উপহাৰ দিছিল, এটা চূড়ামণিৰ ৰূপত আৰু আনটো আঙঠিৰ  ৰূপত।

*ৰামায়ণৰ* মতে, জনক আৰু সুনয়নাই যজ্ঞৰ অংশ হিচাপে হাল বাওঁতে সীতাক বিচাৰি পাই দত্তক লয়। সীতাক লক্ষ্মী দেৱীৰ অৱতাৰ হিচাপে গণ্য কৰা হয়। পিছত জয়া একদশীত উৰ্মিলাক জন্ম দিয়ে, যি দেৱী নাগালক্ষ্মীৰ অৱতাৰ।

সীতা প্ৰাপ্তবয়স্ক হোৱাৰ সময়ত জনকে তেওঁৰ স্বয়ম্বৰ পাতিছিল, য'ত ৰামে বিজয়ী হৈছিল৷ ৰাম আৰু সীতাৰ বিয়াৰ সমান্তৰালকৈ উৰ্মিলাই ৰামৰ সৰু ভাই লক্ষ্মণক বিয়া কৰায়। *বুণ্ডেলী ৰামায়ণৰ* মতে, সুনয়নাই সীতাক আঙঠি আৰু চূড়ামণি দিছিল।

### মিথিলাৰ ৰাণী
জনকৰ মাতৃ কেইকাসীৰ পিছত সুনয়নাই মিথিলাৰ ৰাণী হিচাপে কাৰ্যনিৰ্বাহ কৰে। ৰাণী হিচাপে তেওঁ বিদেহৰ ৰাজনৈতিক আৰু সাংস্কৃতিক দিশত নিজকে বিনিয়োগ কৰিছিল।

## তথ্যসূত্ৰ

শ্ৰেণী:ৰামায়ণৰ চৰিত্ৰ
শ্ৰেণী:পৌৰাণিক চৰিত্ৰ
কাকা (শ্ৰুতিকথা)

**কাকা** (ইংৰাজী: Caca) বা **কেচিয়া** (ইংৰাজী: Cacia) প্ৰাচীন ৰোমান ধৰ্ম আৰু শ্ৰুতিকথা অনুসৰি ভলকানৰ পুত্ৰ কেকাছৰ দৈত্য ভগ্নী যিয়ে হাৰকিউলিছৰ পশ্চিমীয়া শ্ৰমৰ সময়ত তেওঁৰ পৰা গৰু চুৰি কৰিছিল। কাকাই নিজৰ ভাতৃক বিশ্বাসঘাতকতা কৰে আৰু হাৰকিউলিছক গৰুবোৰ লুকুৱাই থোৱা ঠাইখিনি দেখুৱাই দিছিল, যিয়ে পাছলৈ গেৰিয়ানৰ পৰা গৰু চুৰ কৰিছিল।

লেক্টেণ্টিয়াছ আৰু চাৰ্ভিয়াছৰ মতে কাকাই দেৱতাৰ প্ৰতি কৰা সেৱাৰ স্বীকৃতি স্বৰূপে দেৱতা হিচাপে উৎকৰ্ষ লাভ কৰিছিল।

ৰোমান দেৱতাৰ প্ৰতি তেওঁৰ ধাৰণাগত দৃষ্টিভংগীত মাইকেল লিপকাই কেকাছ আৰু কাকাক লিংগৰ দ্বাৰা পৃথক কিন্তু আত্মীয়তাৰ দ্বাৰা বান্ধ খাই থকা ঐশ্বৰিক যুটিৰ অন্যতম উদাহৰণ হিচাপে উল্লেখ কৰিছে, যিদৰে লিবেৰা লিবাৰৰ ভগ্নী আৰু ফাউনা ফাউনাছৰ কন্যা, ভগ্নী বা পত্নী আছিল। লিপকাই কৈছে যে এই দেৱতাসকল যুটি হিচাপে অস্তিত্বলৈ অহা নাছিল, বৰঞ্চ তেওঁলোকৰ প্ৰভাৱৰ ক্ষেত্ৰখনৰ ভিতৰত পৰিপূৰক লিংগৰ ভাৰসাম্য প্ৰদান কৰিবলৈ বিকশিত হৈছিল।

কাকাৰ নাম প্ৰাচীন উৎসবোৰত পলমকৈ উল্লেখ হোৱাৰ পিছতো কাকা সম্ভৱতঃ এগৰাকী পুৰণি ৰোমান দেৱী আছিল। ছাৰ্ভিয়াছে কয় যে তেওঁৰ এটা চেচেলাম (মন্দিৰ) আছিল, যিটো সম্ভৱতঃ ৰোমত অৱস্থিত আছিল, য'ত ভেষ্টালৰ সংস্থাৰ জৰিয়তে তেওঁৰ নামত বলিদান দিয়া হৈছিল। এইদৰে তেওঁক এক প্ৰকাৰৰ "প্ৰ'ট'-ভেষ্টা" (এগৰাকী অগ্নিদেৱী যিয়ে তেওঁৰ ভাতৃৰ ভলকানৰ পৰা উত্তৰাধিকাৰী সূত্ৰে পোৱা জুই-নিৰ্গত কৰাৰ ক্ষমতা ভাগবতৰা কৰিছিল) হিচাপে চিত্ৰিত কৰা হৈছিল।

## তথ্য সংগ্ৰহ

শ্ৰেণী:কিংবদন্তিমূলক জীৱ
তৰলা দালাল

**তৰলা দালাল** (; ৩ জুন ১৯৩৬ – ৬ নৱেম্বৰ ২০১৩) এগৰাকী ভাৰতীয় খাদ্য লেখিকা, চেফ, ৰন্ধন গ্ৰন্থ লেখিকা আৰু ৰন্ধন অনুষ্ঠানৰ পৰিবেশক আছিল। ১৯৭৪ চনত তেওঁৰ প্ৰথম ৰন্ধন গ্ৰন্থ “দ্য প্লেজাৰ্ছ অৱ ভেজেটেৰিয়ান কুকিং” প্ৰকাশ পায়।তেতিয়াৰ পৰা তেওঁ ১০০ খনতকৈও অধিক কিতাপ লিখে আৰু এক কোটিতকৈও অধিক কপি বিক্ৰী হয়। তেওঁ ভাৰতীয় খাদ্যৰ আটাইতকৈ ডাঙৰ ৱেব চাইটটোও চলাইছিল, আৰু “কুকিং এণ্ড ম’ৰ” নামৰ এখন দ্বি-মাহেকীয়া আলোচনী প্ৰকাশ কৰিছিল। তেওঁৰ ৰন্ধন অনুষ্ঠানৰ ভিতৰত আছিল “দ্য তৰ্লা দালাল শ্ব’”  আৰু “কুক ইট আপ উইথ তৰ্লা দালাল”। তেওঁৰ ৰেচিপিসমূহ প্ৰায় ২৫খন আলোচনীত প্ৰকাশ পাইছিল আৰু আনুমানিক ১২ কোটি ভাৰতীয় ঘৰত সেই ৰেচিপি ব্যৱহাৰ কৰা হৈছিল।

যদিও তেওঁ বহুতো খাদ্য আৰু স্বাস্থ্যসন্মত ৰন্ধন প্ৰণালীৰ বিষয়ে লিখিছিল, তথাপিও তেওঁ নিৰামিষ ভাৰতীয় খাদ্য, বিশেষকৈ গুজৰাটী খাদ্যৰ বিশেষজ্ঞ আছিল। ২০০৭ চনত ভাৰত চৰকাৰে তেওঁক পদ্মশ্ৰী বঁটা প্ৰদান কৰে আৰু ৰন্ধন ক্ষেত্ৰৰ পৰা এই উপাধি লাভ কৰা তেওঁ একমাত্ৰ ভাৰতীয় মহিলা হিচাপে পৰিগণিত হয়। ২০০৫ চনত ইণ্ডিয়ান মাৰ্চেণ্ট চেম্বাৰ্ছে তেওঁক বছৰৰ মহিলাৰ সন্মানো প্ৰদান কৰে।

২০১৩ চনৰ ৬ নৱেম্বৰত হৃদৰোগত আক্ৰান্ত হৈ তেওঁৰ মৃত্যু হয়।
## লগতে চাওক
*তৰলা (চলচ্চিত্ৰ)

## প্ৰসংগ

## বাহ্যিক সংযোগ
* Tarla Dalal, website
* ''Official Biopic of Tarla Darla''
শ্ৰেণী:পদ্মশ্ৰী বঁটা বিজয়ী
শ্ৰেণী:ভাৰতীয় ৰন্ধন গ্ৰন্থ লেখক
সৰস্বতী (ভাস্কৰ্য্য)

***সৰস্বতী*** হৈছে একে নামৰ হিন্দু দেৱীৰ বৰ্হি ভাস্কৰ্য্য, ইণ্ডোনেছিয়াৰ দূতাবাসৰ বাহিৰত আমেৰিকা যুক্তৰাষ্ট্ৰৰ ৱাশ্বিংটন ডি চিৰ এম্বেচি ৰ'ত স্থাপন কৰা হৈছে।

## বৰ্ণনা আৰু ইতিহাস
বালিৰ একাধিক ভাস্কৰ্য্যশিল্পীয়ে সৃষ্টি কৰা এই ভাষ্কৰ্য্য ২০১৩ চনত স্থাপন কৰা হৈছিল। ১৬ ফুট (৪.৯ মিটাৰ) উচ্চতাৰ সোণালী আৰু বগা ৰঙৰ মূৰ্তিটোত হিন্দু দেৱী সৰস্বতীয়ে পদুমৰ ওপৰত থিয় হৈ থকা আৰু ভৰিত তিনিজন কণমানি ছাত্ৰক চিত্ৰিত কৰা হৈছে, ইয়াৰে এজন হৈছে বাৰাক ওবামা।

## সৰস্বতী

**সৰস্বতী** () হ'ল জ্ঞান, সংগীত, শিল্পকলা, বুদ্ধি আৰু বিদ্যাৰ হিন্দু দেৱী। তেখেত সৰস্বতী-লক্ষ্মী-পাৰ্বতী এই ত্ৰিদেৱীৰ অন্যতম। এই ত্ৰিদেৱীৰ কাম হ'ল ব্ৰহ্মা, বিষ্ণু আৰু শিৱক যথাক্ৰমে জগৎ সৃষ্টি, পালন আৰু ধ্বংস কৰাত সাহায্য কৰা।

## বাৰাক অ'বামা

**বাৰাক হুছেইন অ'বামা** (; জন্ম: ৪ আগষ্ট, ১৯৬১) আমেৰিকা যুক্তৰাষ্ট্ৰৰ ৪৪ তম ৰাষ্ট্ৰপতি। ২০০৯ চনৰ ২০ জানুৱাৰীত তেখেতে কাৰ্যভাৰ গ্ৰহণ কৰে আৰু আমেৰিকাৰ ৰাষ্ট্ৰপতি পদত অধিষ্ঠিত হোৱা প্ৰথমজন আফ্ৰিকীয় মূলৰ লোক হিচাপে পৰিগণিত হয়।

## তথ্যসূত্ৰ

শ্ৰেণী:শিল্প
শ্ৰেণী:শিল্পত হিন্দু দেৱী